title: Wigner–Seitzin solu

text: Kahdessa ulottuvuudessa Wigner–Seitzin solu voidaan piirtää valitsemalla ensin jokin hilapiste. Piirretään siitä janat kaikkiin sitä lähimpänä oleviin hilapisteisiin. Piirretään edelleen jokaiselle tällaiselle janalle keskinormaali, toisin sanoen suora, joka leikkaa janan kohtisuorasti sen keskipisteessä. Näiden keskinormaalien väliin jäävä alue on valittua hilapistettä ympäröivä Wigner–Seitzin solu.


title: Wigner–Seitzin solu

text: Kolmessa ulottuvuudessa solut voidaan konstruoida periaatteessa samaan tapaan, mutta tällöin hilapisteitä toisiinsa yhdistäville janoille on muodostettava keskinormaalitaso, toisin sanoen taso, jonka jana leikkaa kohtisuorasti keskipisteessään. Jokainen keskinormaalitason piste on yhtä etäällä janan kummassakin pisteestä. Valitusta hilapisteestä lähtevien janojen keskinormaalitasojen väliin jäävä avaruuden alue on tätä hilapistettä ympäröivä Wigner–Seitzin solu. Tällä tavoin hila tulee kokonaisuudessaan jaetuksi Wigner–Seitzin soluihin, eikä niiden väliin jää aukkoja, toisin sanoen alueita, jotka eivät kuulu mihinkään tällaiseen soluun.


title: Wigner–Seitzin solu

text: Yleistä matemaattistä käsitettä, jonka fysikaalinen sovellus Wigner–Seitzin solu on, sanotaan "Voronoin monitahokkaaksi" tai "Voronoin soluksi" ja tason tai avaruuden jakamista tällaisiin alueisiin "Voronoin diagrammiksi". Kutakin hilapistettä ympäröivä Voronoin solu käsittää ne avaruuden pisteet, jotka ovat lähempänä kyseistä hilapistettä kuin mitään muuta hilapistettä. Voronoin diagrammin käsite voidaan yleistää tapauksiin, joissa säännöllisessä järjestyksessä olevat hilapisteet on korvattu toisiinsa nähden epäsäännöllisesti sijaitsevien pisteiden joukolla.


title: Wigner–Seitzin solu

text: Käänteishilassa Wigner–Seitzin soluja vastaavat Brillouinin vyöhykkeet, jotka ovat käänteishilan Voronoin soluja. Brillouinin vyöhykkeillä on keskeinen merkitys kiinteän olomuodon fysiikassa.


title: Wigner–Seitzin solu

text: Kahdessa ulottuvuudessa säännöllisen Bravais'n hilan alkeiskopit ovat suunnikkaita, erikoistapauksissa neljäkkäitä, suorakulmioita tai neliöitä. Hilan Wigner–Seitzin solut ovat yleensä kuusikulmion muotoisia. Jos hila muodostetaan suorakulmioista, ovat kuitenkin myös Wigner–Seitzin suorakulmioita, ja jos se muodostetaan neliöistä, myös Wigner-Seitsin solut ovat neliöitä. Solut ovat neliöitä myös esimerkiksi hilassa, jonka hilavektorit ovat (1,0) ja (1/2,1/2).


title: Wigner–Seitzin solu

text: Kolmiulotteisessa avaruudessa yksinkertaisen kuutiollisen hilan Wigner–Seitzin solut ovat kuutioita. Pintakeskisessä kuutiollisessa hilassa Wigner–Seitzin solut ovat muodoltaan rombidodekaedreja ja tilakeskisessä kuutiollisessa hilassa katkaistuja oktaedreja. Heksagonaalisen tiivispakkauksen (HCP) Wigner–Seitzin solut ovat trapetsorombisia dodekaedreja.


title: Elena Näsänen

text: Elena Näsänen (s. 1968) on suomalainen videotaiteilija. Hän toimi Suomen Taiteilijaseuran puheenjohtajana 2004–2007. Näsänen oli ensimmäinen nainen ja ensimmäinen mediataiteilija seuran johdossa.


title: Elena Näsänen

text: Elena Näsänen opiskeli Kuvataideakatemiassa ja valmistui kuvataiteen maisteriksi tila-aikataiteen laitokselta vuonna 1998. Hän on opiskellut myös Lontoossa Slade School of Fine Artissa vuonna 1997 ja englantilais-italialaisessa Feature Expanded -koulutusohjelmassa vuonna 2015. Valtion kuvataidetoimikunta myönsi hänelle yksivuotisen taiteilija-apurahan vuonna 2009 ja kolmevuotisen vuonna 2010. Valtion media-, sarjakuva- ja kuvitustaiteen toimikunnan kolmevuotisen taiteilija-apurahan hän sai vuonna 2015. Vuonna 2017 hän sai Koneen säätiön apurahan kolmevuotiseen projektiin, joka tarkastelee ilmastonmuutoksen vaikutuksia kolmen lajityypiltään erilaisen teoksen kautta.


title: Elena Näsänen

text: Elena Näsänen yhdistää töissään elementtejä perinteisestä elokuvakerronnasta ja videoinstallaatiosta. Esimerkiksi varhainen videoteos Ennen sadetta (1998) havainnollistaa sitä, miten tarina muotoutuu kohtausten, valojen, tilojen ja erityyppisten kuvien avulla. Näsänen dekonstruoi elokuvakerrontaa osiinsa ja kokoaa osista uudenlaisen tarinan, jossa tapahtumat jäävät usein kuvatun tilan tai ajan ulkopuolelle, katsojan täydennettäviksi.


title: Elena Näsänen

text: Näsäsen elokuvakerrontaan viittaavissa teoksissa korostuu henkilöhahmojen suhde ympäröivään tilaan. Henkilöt ovat usein naisia ja usein jonkinlaisessa risteyskohdassa tai valinnan edessä. Esimerkiksi toimintaelokuvan elementtejä hyödyntävässä nuoren naisen automatkassa (Drive, 2003) on nähty yhtäältä suomalaisen todellisuuden surrealismia, toisaalta kuvaus selviytymisestä miesten luomassa maailmassa. Näsänen on luonnehtinut joitakin töitään ”feministisiksi road movieiksi”.


title: Elena Näsänen

text: Luonnon ilmiöillä on olennainen osa Näsäsen teoksissa: ”Luonto - - - näyttää olevan hallitsevassa asemassa suhteessa kuvaan ja - - - henkilöhahmoihin.  Luonnolla on suurempi kuin sivuosa hänen elokuvissaan." Vailla henkilöhahmoja ja kertovia elementtejä olevissa teoksissa luonto on pääosassa – tai keskiössä on ihmisen ja luonnon suhde. Leena Kuumola arvioi vuonna 2007 esitettyä Vuori-installaatiota:”Hänen monumentaalinen videoprojektionsa majesteettisessa yksinäisyydessään toisessa suuressa salissa esittää korkeaa vuorta, jonka ympärille sumu hiljalleen kohoaa. Mietiskelyä tukeva ääni säestää meditatiivista tapahtumista ja vain ajoittain huomio harhautuu kaiuttimista kantautuvaan vieraskieliseen puheensorinaan. Se on jäänne Näsäsen kuvaaman kiinalaisen vuoren juurelle kokoontuneista ihailijajoukoista.”Keskeistä monissa Näsäsen videoissa on teoksen oma aikaulottuvuus. Samassa näyttelyssä vuonna 2011 esitettyjen teosten The Spell ja Round on nähty edustavan kahta erilaista tapaa käsitellä aikaa. Syvään uneen nukahtanutta juhlaseuruetta kuvaavassa The Spell -teoksessa ”aika hiipii hitaasti, mutta varmasti eteenpäin, kuin länsimaisen modernin yhteiskunnan aikajana”. Round -teoksen aika puolestaan ”vastaa monen varhaisen ja itämaisen uskonnon ja kulttuurin syklistä aikakäsitystä”. Rinnakkaisilla kuvaruuduilla toistuu sama tapahtumasarja samanaikaisesti mies- ja naishahmon esittämänä. Toiminnan niukkuudesta huolimatta videoissa on ”vahva elokuvallinen jännite”, jossa ”ajan kuluminen tiivistyy”.


title: Elena Näsänen

text: Elena Näsäsen teoksia on esitetty lukuisissa koti- ja ulkomaisissa näyttelyissä sekä video- ja elokuvafestivaaleilla. Suomessa hänen töitään oli ensi kertaa esillä Nuorten näyttelyssä vuonna 1992 ja ulkomailla Bandits-Mages -festivaalissa Ranskassa vuonna 1995. Viime vuosina hänen töitään on esitetty kansainvälisillä festivaaleilla Ranskassa, Espanjassa ja Saksassa 2017, Koreassa 2015 ja Turkissa 2014, suomalaisen videotaiteen katselmuksissa Uruguayssa 2018, Englannissa ja Yhdysvalloissa 2016, Norjassa ja Brasiliassa 2013 sekä ryhmänäyttelyssä Koreassa 2014 ja viisi maata kattaneessa kiertonäyttelyssä "Bodies, Borders, Crossings" 2011-2014. Suomessa hänen töitään on esitetty esimerkiksi AVEKin 30-vuotisjuhlaohjelmistossa elokuvateatteri Orionissa vuonna 2017, Jyväskylän Alvar Aalto -museon galleriassa vuonna 2013 ja Helsingin Taidehallissa kolmen videotaiteilijan yhteisnäyttelyssä vuonna 2007. Televisiossa hänen teoksiaan on esitetty Arte-kanavalla sekä Ruotsissa ja Espanjassa.


title: Elena Näsänen

text: Elena Näsäsen teoksia on Kansallisgallerian ja Valtion taideteostoimikunnan kokoelmissa. Kiasman kokoelmaan sisältyvä Matka (1996) koostuu 36:sta otosta, jotka on kuvattu raitiovaunu 3T:n reitiltä kymmenen päivän välein yhden vuoden aikana. Taideteostoimikunnan kokoelmaan sisältyvä Kantama (2007) rakentuu vaihtuvista maisemakuvista.


title: Elena Näsänen

text: Elena Näsänen on perinteisen kuvataiteen ulkopuolelle jääviä uusia ja kokeellisia taidemuotoja edustavan Muu ry:n jäsen ja toimi yhdistyksen puheenjohtajana 2000–2003. Muu ry:n liityttyä Suomen taiteilijaseuraan vuonna 2001 Näsänen valittiin seuran hallituksen varapuheenjohtajaksi. Vuonna 2004 hänet valittiin seuran puheenjohtajaksi ensimmäisenä naisena ja ensimmäisenä videotaiteilijana. Näsänen toimi Suomen taitelijaseuran puheenjohtajana vuoteen 2007.


title: Elena Näsänen

text: Vuonna 2010 Näsänen toimi Suomen taideakatemian säätiön hallituksen puheenjohtajana vaiheessa, jossa etsittiin ratkaisuja säätiön hallinnoiman näyttelyvaihtokeskus Framen toiminnassa ilmenneisiin ongelmiin. Toiminta taideakatemian alaisuudessa lakkautettiin ja sitä jatkamaan perustettiin vuonna 2011 Frame-säätiö.


title: Elena Näsänen

text: Vuosina 2012–2016 Näsänen toimi Audiovisuaalisen kulttuurin edistämiskeskus AVEK:in mediataiteen tuotantoneuvojana. Tuotantoneuvojan tehtäviin kuuluu muun muassa mediataiteen tukihakemusten ratkaisu.


title: Elena Näsänen

text: Elena Näsänen on kuvataiteilija Perttu Näsäsen tytär. Hänen puolisonsa on taiteilija Pekka Sassi.


title: Akwasi Afrifa

text: Akwasi Amankwa Afrifa (24. huhtikuuta 1936 – 16. kesäkuuta 1979) oli ghanalainen sotilas, joka toimi maansa valtionpäämiehenä vuosina 1969–1970.


title: Akwasi Afrifa

text: Afrifa sai sotilaskoulutuksensa siirtomaa-aikana englantilaisilta, ja opiskeli kaksi vuotta Sandhurstin kuninkaallisessa sotakorkeakoulussa. Hän kuului vuoden 1966 sotilasvallankaappauksen jälkeen maata hallinneeseen kahdeksanmiehiseen junttaan (National Liberation Council, NLC), ja toimi sen johdossa maan valtionpäämiehenä 1969. Vuonna 1970 Afrifa johti presidenttikomissiota, joka toimi vt. presidenttinä oikean presidentin valintaan asti. Afrifa surmattiin ampumalla maan muun sotilasjohdon joukossa vuoden 1979 levottomuuksissa. Kahdeksan kenraalia tuomittiin pikaoikeudenkäynneissä, teloitettiin ja haudattiin joukkohautoihin. Vuonna 2001 heidän jäännöksensä määrättiin kaivettaviksi ylös ja palautettaviksi perheille.


title: Itäinen Uusi-Britannia

text: Itäinen Uusi-Britannia (, tok-pisiniksi "Is Niu Briten") on Papua-Uuden-Guinean valtiolle kuuluva provinssi. Sen pääkaupunki on Kokopo, joka on vuoden 1994 Tavaur-tulivuorenpurkauksessa tuhoutuneen vakavasti kärsineen Rabaulin läheisyydessä. Maakunnan väkiluku on kasvussa ja oli vuonna 2011 yli 300 tuhatta henkeä. Itäinen Uusi-Britannia kuuluu maantieteellisesti Bismarckinsaariin itäosana Uuden-Britannian saarta ja rajoittuu maitse Läntiseen Uuteen-Britanniaan.


title: Oskari Perälampi

text: Oskari Perälampi (s. 24. heinäkuuta 1996 Kirkkonummi) on suomalainen kiekonheittäjä. Perälampi edustaa Espoon Tapioita ja hänen valmentajinaan toimivat Jussi Viitala ja Ismo Joutsila.


title: Oskari Perälampi

text: Kalevan kisoissa Perälampi on ollut parhaimmillaan pronssilla vuonna 2018 tuloksella 55,37 m.


title: Oskari Perälampi

text: Alle 18-vuotiaiden maailmanmestaruuskilpailuissa 2013 Doneskissa Perälampi pääsi finaaliin, johon ei kuitenkaan osallistunut. Alle 20-vuotiaiden Euroopan-mestaruuskilpailuissa 2015 Eskilstunassa hän sijoittui seitsemänneksi tuloksella 60,73 m (1,75 kg). Alle 23-vuotiaiden Euroopan-mestaruuskilpailuissa 2017 Bydgoszczissa Perälampi jäi karsintaan.


title: Oskari Perälampi

text: Perälammin ennätys on 18. toukokuuta 2018 Espoossa heitetty 57,75 m.


title: Felix Björklund

text: Felix Björklund (s. 1943) on suomalainen yritysjohtaja ja hallitusammattilainen, koulutukseltaan ekonomi. Björklund toimi Suomen IBM:n toimitusjohtajana 1970-luvun lopulta alkaen ja 1990-luvun alkuvuosina IBM:n Pariisin pääkonttorissa. Vuosina 1992–1998 hän toimi Fazerin toimitusjohtajana.


title: Felix Björklund

text: Björklund on toiminut muun muassa Ahlsellin, Amer Sportsin, Fenestran, Marioffin, Nopco Paper Technology AS:n, Snellmanin ja Varman hallituksissa.


title: Felix Björklund

text: Felix Björklundin tytär on näyttelijä Irina Björklund ja poika ekonomi Kurt Björklund. Felix Björklund omistaa Wäfvarsin kartanon Loviisan Pernajassa ja harrastaa moottoripyörien ja BMW-merkkisten autojen keräilyä.


title: Martin-Baker

text: Martin-Baker brittiläinen heittoistuimia valmistava yritys. Yrityksen perustivat vuonna 1934 James Martin ja Valentine Baker.


title: Martin-Baker

text: Vuodesta 1946 vuoteen 2017 mennessä yritys on tuottanut yli 75 000 heittoistuinta.


title: Martin-Baker

text: Yritys on valmistanut myös Experimental-lentokoneita:


title: Granlund (yritys)

text: Granlund Oy (aik. "Insinööritoimisto Olof Granlund Oy") on vuonna 1960 perustettu suomalainen kiinteistö- ja rakennusalan konserni, jonka pääkonttori on Helsingin Malmilla. Yhtiö työllisti vuoden 2017 lopussa noin 800 työntekijää Suomessa. Lisäksi konsernilla on kansainvälistä liiketoimintaa muun muassa Aasiassa, Lähi-idässä, Pohjoismaissa, Baltiassa ja Iso-Britanniassa.


title: Granlund (yritys)

text: Yrityksen toiminta koostuu neljästä liiketoiminta-alasta. Päätoimialana on talotekninen suunnittelu, jossa Granlund toimii markkinajohtajana esimerkiksi LVI-, sairaala- ja konesalisuunnittelussa. Toisena toimialana on kiinteistöalan ohjelmistokehitys, kuten kiinteistön ylläpidon hallintajärjestelmä Granlund Manager. Konserni tekee konsultointia kiinteistö-, energia- ja ympäristöjohtamisen sekä rakentamisen toimialoilla. Neljäntenä liiketoiminta-alueena on korjausrakentamisen osasto.


title: Villa Koli

text: Villa Koli on arkkitehti Wivi Lönnin suunnittelema huvila Espoon Matinkylässä. Vuonna 1917 valmistuneen rakennuksen rakennuttivat professori Jaakko Karvonen vaimonsa Anna Robinan kanssa. Hirsihuvila on suojeltu ajalleen tyypillisenä klassisesta arkkitehtuurista vaikutteita saaneena huvilana. Rakennusliike YIT hankki sen vuonna 1982 edustus- ja koulutuskäyttöön


title: Villa Koli

text: Villa Koli on kaksikerroksinen hirsistä rakennettu huvila. Se edustaa jugendin jälkeen vallalla ollutta rationaalisempaa ja klassisempaa arkkitehtuuria. Villa Kolin päärakennus on tyypillinen 1910-luvun klassistisesta arkkitehtuurista vaikutteita saanut huvila.


title: Villa Koli

text: Päärakennus on pohja on pääosin suorakaiteen mallinen, mutta perussymmetrian hajotavat toisella pitkällä sivulla oleva puolipyöreä lasikuisti ja vastakkaisella sivulla oleva avokuisti. Mansardikatto on molemmista päädyistään taitettu.


title: Villa Koli

text: Museoviraston mukaan Villa Koli edustaa Helsingin länsipuolisen rannikon kesähuvilan rakennuskautta.


title: Villa Koli

text: Arkkitehti Wivi Lönnin suunnitteleman rakennuksen tilasi professori ja arkkiatri Jaakko Karvonen. Lönn suunnitteli päärakennuksen vuonna 1915, ja se valmistui kesäksi 1917. Karvoset myivät vuonna 1928 huvilan johtaja E. E. Granbergille, joka puolestaan myi sen vuonna 1938 johtaja Yngvar Lundbergille. Lundbergit käyttivät sitä kesäisin yli neljänkymmenen vuoden ajan.


title: Villa Koli

text: Villa Koli siirtyi vuonna 1982 rakennusliike YIT:n omistukseen. Se peruskorjattiin vuosina 1983–1984, ja autotallina käytetyn vajan tilalle rakennettiin uusi saunarakennus. Vanha suojeltu saunarakennus kunnostettiin vuonna 1998. YIT käyttää Villa Kolia edustus- ja koulutustilana.


title: Villa Koli

text: Villa Koli suojeltiin vuonna 1985 rakennussuojelulain nojalla. Suojelumääräyksen mukaan rakennuksen ulkoasuun saa tehdä vain korjauksia, jotka tähtäävät nykyisen asun säilyttämiseen. Korjauksille pitää saada Museoviraston lupa.


title: Henrik Karsten

text: Henrik Adolf Karsten (13. huhtikuuta 1877 Lemu – 21. lokakuuta 1959 Turku) oli suomalainen filosofian tohtori ja lyseon lehtori.


title: Henrik Karsten

text: Karstenin vanhemmat olivat Lemun kirkkoherra Erland August Karsten (1839–1883) ja Natalia Gustava Faller. Hän pääsi ylioppilaaksi Turun ruotsalaisesta klassillisesta lyseosta 1895 ja valmistui Helsingin yliopistosta filosofian kandidaatiksi 1899, maisteriksi 1900 sekä lisensiaatiksi ja tohtoriksi 1916. Karstenin väitöskirjan aiheena oli ruotsalainen sotamarsalkka Carl Gustaf Wrangel.


title: Henrik Karsten

text: Karsten oli Kristiinan ruotsalaisen yhteiskoulun historian ja ruotsinkielen opettajana sekä koulun rehtorina 1903–1912, Turun ruotsalaisen tyttökoulun historian, maantiedon ja ruotsinkielen kollegana ja lehtorina 1912–1917 sekä Turun ruotsalaisen lyseon historian ja ruotsin kielen lehtorina 1917–1945. Hän oli Kristiinan kaupunginvaltuuston jäsenenä ja Turun kaupunginvaltuuston jäsenenä 1915–1917.


title: Henrik Karsten

text: Henrik Karsten oli naimisissa 1901–1957 opettaja Ester Lydia Mellbergin (k. 1957) kanssa.


title: Looking for Hortense

text: Looking for Hortense () on vuonna 2012 ensi-iltansa saanut Pascal Bonitzerin ohjaama ranskalainen draamakomediaelokuva, jonka pääosissa ovat Jean-Pierre Bacri, Kristin Scott Thomas, Isabelle Carré ja Claude Rich. Bonitzer laati Agnès de Sacyn kanssa käsikirjoituksen elokuvaan, jonka tuottajana oli Saïd Ben Saïd. Bacri oli ehdolla roolisuorituksestaan parhaan miespääosan ja Rich parhaan miessivuosan Césarin saajaksi vuoden 2013 gaalassa.


title: Looking for Hortense

text: Damien Hauer (Jean-Pierre Bacri) on Kiinan kulttuurin professori, jolla on ketjupolttava teatteriohjaajavaimo Iva Delusi (Kristin Scott Thomas) ja nuori poika Noé (Marin Orcand Tourrès). Iva tuntee maassa laittomasti olevan Auroren (Isabelle Carré), serbialaistaustaisen naisen, joka aiotaan karkottaa. Hän painostaa Damienin lupaamaan hänelle, että tämä pyytää apua valtioneuvostossa työskentelevältä isältään Sébastienilta (Claude Rich), jolla on tarpeeksi vaikutusvaltaa järjestää Aurorelle luvan jäädä Ranskaan. Isällä ja pojalla on kuitenkin viileä ja etäinen suhde; isä väheksyy poikaansa, joka taas vihaa isäänsä. Ivan antama tehtävä osoittautuu riskialttiiksi, joka ajaa Damienin laskukierteeseen ja kääntää hänen elämänsä ylösalaisin.


title: Looking for Hortense

text: "Looking for Hortensen" kuvaukset alkoivat lokakuussa 2011, ja se kuvattiin Pariisissa ja Aubervilliersissä. 4,5 miljoonan euron budjetilla tuotetun elokuvan tuotantoyhtiönä oli SBS Productions.


title: Looking for Hortense

text: "Looking for Hortense" sai maailmanensi-iltansa Italiassa Venetsian elokuvajuhlilla 31. elokuuta 2012. Se sai teatteriensi-iltansa Ranskassa 5. syyskuuta 2012 ja oli Le Pacten teatterilevittämä. Ranskassa se oli vuoden 2012 94. katsotuin elokuva saatuaan 508 652 katsojaa ja tuotettuaan 3,3 miljoonaa dollaria. Maailmanlaajuisesti elokuva tuotti 3,4 miljoonan dollarin lipputulot. "Looking for Hortense" esitettiin Suomessa Espoo Cinén elokuvajuhlilla elokuussa 2013.


title: Looking for Hortense

text: Elokuva on saanut elokuvakriitikoilta sekalaisen vastaanoton. Rotten Tomatoes -sivuston mukaan 53 prosenttia kriitikoista on antanut elokuvalle myönteisen arvosanan 5,3/10 keskiarvolla. Keskiarvo perustuu 17 arviointiin, joista yhdeksän oli ”tuoreita” ja kahdeksan ”mätiä”. 154 käyttäjästä 40 prosenttia on antanut elokuvalle myönteisen arvosanan 3/5 keskiarvolla. Internet Movie Databasen 737 käyttäjää on antanut elokuvalle keskiarvon 6,2/10.


title: Looking for Hortense

text: "Looking for Hortense" julkaistiin Ranskassa DVD:lle ja blu-raylle 9. tammikuuta 2013.


title: Robert David Hall

text: Robert David Hall (s. 9. marraskuuta 1947 on yhdysvalatalainen näyttelijä, joka tunnetaan ehkä parhaiten TV-sarjasta CSI, jossa hän esitti oikeuslääkäri Al Robbinsia vuosina 2000–2015. Hänen ensimmäinen esiintymisensä oli sarjan 1. tuotantokauden 6. jaksossa josta alkaen hän esiintyi aina sarjan viimeiseen 15. tuotantokauden päätösjaksoon asti kaikkiaan 328 jaksossa. Hänellä oli rooli myös elokuvissa Starship Troopers (1997) ja Neuvottelija (1998).


title: Robert David Hall

text: Robert Hall on ollut kolmesti aviossa. Hänen ensimmäinen puolisonsa vuosina 1969–1974 oli Susan Petroni. Toinen puoliso vuosina 1979–1987 oli Connie Cole. Tästä avioliitosta hänellä on yksi poika. Kolmannen kerran Robert Hall avioitui nykyisen puolisonsa Judy Stearnsin kanssa vuonna 1999.


title: Robert David Hall

text: Robert Hall valmistui UCLA:sta vuonna 1971 pääaineenaan englantilainen kirjallisuus. Näyttelijän työnsä ohessa Hall on arvostettu laulaja, kitaristi ja pianisti.


title: Robert David Hall

text: Vuonna 1978 Hall työskenteli DJ:nä erällä kalifornialaisella radioasemalla kun hän joutui auto-onnettomuteen jossa 18-pyöräinen yhdistelmäajoneuvo murskasi hänen autonsa. Törmäyksen ja sitä seuranneen tulipalon seurauksena yli 65 prosenttia hänen kehostaan sai palovammoja ja häneltä jouduttiin amputoimaan molemmat jalat.


title: Bjarkamál

text: Bjarkamál tai Bjarkamál in fornu ("(muinainen) Bjarkin laulu", ei suom.) on runo, jonka laati Pyhästä Olavista kertovan kuningassaagan "Óláfs saga hins helga" sekä "Veriveljien saagan" mukaan islantilainen skaldi Þormóðr Kolbrúnarskáld Norjassa vuonna 1030 käydyn Stiklestadin taistelun (isl. "Stiklastaðir") aikana. Kyseisissä saagalähteissä olevaan mainintaan suhtaudutaan varoen, sillä runon ajoitus on epävarma. Käytännössä se on saatettu laatia jo 800-luvulla, mutta todisteita runon olemassaolosta ei ole 1100-lukua varhaisemmalta ajalta.


title: Bjarkamál

text: Alkuperäisestä kansankielisestä runosta on säilynyt vain katkelmia Snorri Sturlusonin "Proosa-Eddassa" sekä Snorrin "Heimskringlaan" kuuluvassa "Pyhän Olavin saagassa", missä runoa kutsutaan nimellä "Húskarlahvöt" ("kuninkaanmiesten yllytys"). Tanskalaisen oppineen Saxo Grammaticuksen teos "Gesta Danorum" (n. 1200) sisältää kuitenkin toisessa kirjassaan latinankielisen käännöksen kansankielisestä runosta, joka mitä todennäköisemmin on ollut "Bjarkamál". Saxon teksti ei ole suora käännös kyseisestä runosta, vaan Saxo on sitä laatiessaan ammentanut tyylillisesti ja sisällöllisesti keskiajalla tunnetusta latinankielisestä kirjallisuudesta, kuten Vergiliuksen teoksen "Aeneis" ja Gautier de Châtillonin Aleksanteri Suuren elämää kuvaavasta teoksesta "Alexandreis". Verrattuna muinaisislanninkieliseen "Bjarkamáliin" Saxon ilmaisu on koristeellisempaa ja sanarikkaampaa. Runo liittyy taisteluun, jota kuvataan myös muinaissaagassa "Hrólfr Riu'un saaga". Saagan kirjoittaja on hänkin tuntenut "Bjarkamálin", mutta ei siteeraa runoutta vaan kertoo runossa kuvatut tapahtumat proosamuodossa. Sisällöllisesti saagan kuvaus kuningas Hrólfr Riu'un (isl. "kraki") viimeisestä taistelusta vastaa pitkälti Saxon versiota.


title: Bjarkamál

text: Saxon "Bjarkamál" koostuu 298:sta heksametristä. Se kuvaa kahta kuningas Rollon ("Hrólfr Riu'un saagan" Hrólfr "kraki") miestä, Biarcoa (Bjarki) ja Hialtoa (Hjalti), jotka yllyttävät toisaan taistoon kuninkaan viimeisessä taistelussa Lejressä, minne ruotsinmaalaiset ovat hyökänneet. Taistelun aikana he epäilevät Óðinnin olevan mukana taistelussa. He kuulevat kuningas Hrólfrin kuolleen, jolloin tämän miesten tulee kostaa heille kultaa antaneen kuninkaansa. Biarco yllyttää Hialtoa taistoon, kunnes kumpikin heistä makaisi kuolleena kuninkaansa vieressä, jalon soturin tavoin.


title: Thyateira

text: Thyateira (myös "Thyatira", "Tyatira", ) oli antiikin aikainen ja bysanttilaisaikainen kaupunki Lyydiassa Vähässä-Aasiassa nykyisen Turkin alueella. Se sijaitsi nykyisen Akhisarin paikalla.


title: Thyateira

text: Thyateira perustettiin viimeistään hellenistisellä kaudella ja kukoisti erityisesti roomalaisella kaudella, jolloin se oli varhaiskristillinen keskus.


title: Thyateira

text: Thyateira sijaitsi Lyydian pohjoisosassa lähellä Mysian rajaa. Se oli rakennettu Lykos-joen varrelle sen hedelmälliseen laaksoon, noin 68 kilometriä sisämaahan Egeanmeren rannikosta. Kaupunki oli merkittävien teiden risteyskohdassa, ja sen kautta kulki muun muassa tie etelästä Sardeesta pohjoiseen Germaan.


title: Thyateira

text: Thyateiran nimen on nähty viittavan siihen, että se olisi alun perin muinainen lyydialainen asutus. Etymologisesti nimi saattaa viitata ”linnoitukseen”. Jossakin vaiheessa kaupunki luettiin osaksi Mysiaa. Kaupungin aikaisemmiksi nimiksi mainitaan muun muassa "Pelopeia" ("Pelopia"), "Euhippa" ja "Semiramis", mutta näiden historiallisuutta on epäilty.


title: Thyateira

text:
Strabon kutsui Thyateiraa makedonialaiseksi siirtokunnaksi. Koska kaupunki on kuitenkin mitä ilmeisimmin makedonialaisvallan aikaa varhaisempi, on mahdollista, että sinne asutettiin makedonialaisella kaudella uusia asukkaita ja sitä laajennettiin ja rakennettiin tuolloin. Stefanos Byzantionlainen selitti kaupungin nimen niin, että Seleukos I Nikator olisi antanut kaupungille nimen "Thygateira" tai "Thyateira" saatuaan sanoman siitä, että hänelle oli syntynyt tytär ("thygatēr", ), mutta tätä selitystä on pidetty mielikuvituksellisena, ja kuten todettua nimi on ilmeisesti varhaisempi. Kaupungin asukkaista käytettiin etnonyymiä "Thyateirēnos" ().
Myöhemmällä hellenistisellä kaudella 200- ja 100-luvuilla eaa., Attalos I:n ja Eumenes II:n aikana, Thyateira oli Pergamonin vallan alla. Kaupungilla oli kuitenkin itsehallinto, ja se löi omaa rahaa, jonka kuvituksessa esiintyivät Apollon ja Artemis. Rooman–Syyrian sodassa, jossa Rooma soti kuningas Antiokhos Suurta vastaan, kaupunki oli Antiokhoksen tukikohtana ennen tämän vetäytymistä Magnesiaan. Kaupunki antautui roomalaisille näiden voitettua Antiokhoksen.


title: Thyateira

text: Antiikin aikana Thyaiteirassa palvottiin erityisesti Apollonia ja Heliosta. Kaupunki tunnettiin muun muassa tekstiileistään ja värjäyslaitoksistaan, ja se oli purppuranvärisen kankaan valmistuksen ja kaupan keskus. Se tunnettiin myös hehkuvan pronssin valmistuksesta, millä viitataan oletettavasti kupari- tai pronssiseokseen, jossa oli myös sinkkiä. Kaupungissa toimi paljon erilaisia ammattikiltoja, ja niitä tunnetaan sieltä enemmän kuin mistään muusta aikalaiskaupungista Rooman Asian provinssissa. Kaupungista löydetyt piirtokirjoitukset mainitsevat seuraavat killat: villatyöntekijät, pellavatyöntekijät, ulkovaatteiden tekijät, värjääjät, nahkatyöntekijät, parkitsijat, savenvalajat, leipurit, orjakauppiaat ja pronssisepät. Kiltojen kokouksiin kuului antiikin ajan tapojen mukaan myös uskonnolliseen kulttiin osallistuminen.


title: Thyateira

text: Thyateirassa oli kristillinen seurakunta jo varhain ensimmäisellä vuosisadalla jaa. Apostoli Paavali ja Silas ovat saattaneet käydä Thyateirassa Paavalin toisen tai kolmannen lähetysmatkan aikana, vaikkakin todiste on täysin epäsuora: He vierailivat lähiseudulla useissa pienissä kaupungeissa, joiden nimiä ei mainita, toisen matkan aikana. Ollessaan Filippoissa Paavali ja Silas asuivat Lydia (Lyydia) -nimisen naisen luona, joka oli Thyateirasta ja auttoi heitä vielä vangitsemisen ja vapauttamisen jälkeen.


title: Thyateira

text: Thyateiran seurakunta esiintyy yhtenä "Ilmestyskirjan" seitsemästä seurakunnasta eli Aasian seitsemästä seurakunnasta. "Ilmestyskirjan" mukaan nainen nimeltä Isebel, joka kutsui itseään profeetaksi, opetti ja vietteli Thyateiran kristittyjä siveettömyyteen ja syömään epäjumalille uhrattua lihaa. Teksti viittaa myös kaupungissa valmistettuun hehkuvaan pronssiin.


title: Thyateira

text: Kaupungin huippukauden katsotaan ajoittuvan 200-luvun alkupuolelle jaa. Keisari Caracalla kävi kaupungissa tuohon aikaan, vuonna 215. Vuonna 366 keisari Valensin armeija kukisti vallananastaja Procopiuksen Thyateiran lähellä käydyssä taistelussa. Bysanttilaisella kaudella Thyateira oli piispanistuin.


title: Thyateira

text: Turkkilaisvallan aikana kaupunki nimettiin sen nykyiselle nimelle Akhisar (”Valkoinen linna”). Kaupunki oli ortodoksikristityn yhteisön koti aina vuoteen 1922, jolloin kristitty väestö karkotettiin. Vuonna 1922 Konstantinopolin ekumeeninen patriarkka nimitti eksarkin Länsi- ja Keski-Euroopalle nimellä Thyateiran ja Ison-Britannian arkkipiispa. Nykyisin Thyateiran ja Ison-Britannian arkkihiippakunta käsittää ortodoksikirkon Isossa-Britanniassa, Irlannissa, Mansaarella ja Kanaalisaarilla.


title: Thyateira

text: Thyateiran akropoliin paikalta on löydetty joitakin roomalaisaikaisten rakennusten jäänteitä, kuten rakennusten perustuksia ja pylväiden osia. Näiden lisäksi kaupungista on löydetty lukuisia piirtokirjoituksia, jotka ovat Manisan museossa. Bysanttilaisen ajan löytöihin kuuluvat basilikakirkon rauniot.


title: Syklopentadienyylinitrosyylinikkeli

text: Syklopentadienyylinitrosyylinikkeli on äärimmäisen myrkyllinen verenpunainen neste. Sen kehitti The International Nickel Company, ja sitä voidaan valmistaa typpihapon ja nikkeloseenin välisellä reaktiolla.


title: Matti Hoviseppä

text: Matti Hoviseppä (s. 1947) on suomalainen valtiotieteen maisteri, freelancetoimittaja ja kirjailija. Hoviseppä oli työssä postissa ja alkoi sitten opiskella valtio-oppia Turun yliopistossa valmistuen valtiotieteen maisteriksi 1982. Hän oli Kansan Uutisten Varsovan kirjeenvaihtajana 1986–1990 ja sitä ennen lehden Turun aluetoimittajana. Hoviseppä on asunut pysyvästi Varsovassa vuodesta 1997 alkaen toimien Yleisradion ja useiden suomalaisten sanomalehtien avustajana. Hän on julkaissut myös romaaneja, aforismeja, runoja ja novelleja.


title: Mag Tuired

text: Mag Tuired (myös Mag Tuiredh, Magh Tuireadh tai Moytura) on Irlannin kelttiläisessä mytologiassa myyttinen tasanko, jolla tarujen mukaan käytiin muinaisaikoina kaksi tärkeää taistelua.


title: Mag Tuired

text: Ensimmäinen taistelu käytiin Fir Bolgien ja Tuatha Dé Danannin eli jumalten heimon välillä. Tuatha Dé Danann voitti Fir Bolgit ja sai Irlannin haltuunsa, mutta Tuatha Dé Danannin kuningas Nuada menetti taistelussa kätensä. Koska hänestä tuli raajarikko, ei hän enää saanut olla kuningas. Nuadan seuraajaksi valittiin Bres, joka oli isänsä puolelta fomorien sukua. Bresin valtakausi oli kuitenkin epäonnistunut, sillä hän ei osoittanut riittävää jalomielisyyttä eikä hänellä ollut muitakaan kuninkaan ominaisuuksia. Dian Céchtin poika Miach teki Nuadalle hopeisen käden ja Bres syöstiin vallasta. Bres meni sen jälkeen pyytämään apua isänsä kansalta ja johti sitten suuren armeijan Mag Tuiredin toiseen taisteluun Tuatha Dé Danannia vastaan. Tuatha Dé Danannin joukoissa oli Lugh, yksi tärkeimmistä kelttiläisistä jumalista, joka johti jumalat voittoon surmaamalla Balorin, fomorien kuninkaan. Taistelu merkitsi fomorien uhan loppua.


title: Lauri Hannu

text: Lauri Hannu (s. 25. toukokuuta 1967 Sahalahti) on suomalainen muusikko, säveltäjä ja musiikinopettaja. Hannu on valmistunut Tampereen konservatoriosta pääaineenaan klassinen kitara. Hän on toiminut muusikkona ja säveltäjänä useissa orkestereissa ja bändeissä, kuten Funky Kingstonissa, The Partylandmenissa, Voimaryhmässä ja Jazzmuseossa. Hän tehnyt musiikkia myös elokuviin ja televisio-ohjelmiin ja esiintynyt näyttelijänä lyhytelokuvissa. Hannu opettaa Tampereen konservatoriossa sähkökitaran ja sähköbasson soittoa sekä musiikkiteknologiaa.


title: Edward Akufo-Addo

text: Edward Akufo-Addo oli ghanalainen poliitikko, joka toimi maansa valtionpäämiehenä vuosina 1970–1972.


title: Edward Akufo-Addo

text: Akufo-Addo opiskeli oikeustiedettä Oxfordin yliopistossa. Hän palasi Kultarannikolle vuonna 1941, toimi lakimiehenä mutta lähti pian mukaan politiikkaan. Akufo-Addo oli UGCC-puolueen perustajajäsen ja yksi maansa historian ”kuudesta suurmiehestä”. Hän oli perustuslakikomitean jäsen, joka suunnitteli vuosina 1966–1968 maan paluuta sotilasvallasta demokratiaan. Vuosina 1970–1972 hän oli maansa seremoniallinen presidentti, päätösvaltaa käytti pääministeri Kori Abrefa Busia.


title: Isoforoni

text: Isoforoni (CHO) on rengasrakenteinen α,β-tyydyttymättömiin ketoneihin kuuluva orgaaninen yhdiste. Yhdistettä käytetään muun muassa liuottimena ja muiden orgaanisten yhdisteiden synteesien lähtöaineena.


title: Isoforoni

text: Isoforoni on huoneenlämpötilassa väritöntä tai hieman kellertävää nestettä. Sillä on piparmintun tai kamferinkaltainen haju. Isoforoni liukenee kohtalaisesti veteen ja liukenee hyvin moniin orgaanisiin liuottimiin kuten etanoliin, dietyylieetteriin, asetoniin, etyyliasetaattiin ja hiilivetyihin. Isoforonin reaktiot vat tyypillisiä tyydyttymättömille ketoneille. Isoforoni on lievästi myrkyllistä. Yhdiste ärsyttää ihoa, silmiä ja hengitysteitä ja voi suurina pitoisuuksina olla huumaavaa.


title: Isoforoni

text: Isoforonia valmistetaan kondensoimalla asetoniä emäksisen katalyytin, esimerkiksi kaliumhydroksidin, läsnä ollessa noin 200 °C:n lämpötilassa. Reaktiossa välivaiheina muodostuu diasetonialkoholia ja mesityylioksidia. Mahdollisesti reaktioseokseen jäänyt reagoimaton asetoni ja sivutuotteet poistetaan ja hydrolysoidaan ja tuote puhdistetaan alipainetislauksella.


title: Isoforoni

text: Isoforoni ei haihdu kovin herkästi ja tämän ominaisuuden vuoksi sitä käytetään liuottimena painomusteissa, maaleissa ja lakoissa ja liuottamaan hartseja ja rasvoja. Isoforoni on myös monipuolinen synteettisen kemian lähtöaine. Siitä voidaan valmistaa isoforonidi-isosyanaattia, 3,5-ksylenolia, vitamiineja, väriaineita, lääkkeitä ja maatalouskemikaaleja.


title: Jarkko Juselius

text: Jarkko Juselius on suomalainen eläkkeellä oleva Yleisradion radiouutisten politiikan toimittaja. Hän oli Yleisradion Nairobin kirjeenvaihtajana Keniassa 1981–1986. Mäntsälästä kotoisin oleva Juselius asuu nykyisin Kärkölässä. Hän on naimisissa lastenkirjojen kustantaja Leena Reimanin kanssa.


title: Alessandro Plizzari

text: Alessandro Plizzari (s. 12. maaliskuuta 2000 Crema) on italialainen jalkapalloilija, pelipaikaltaan maalivahti, joka edustaa Milania. Hän on edustanut myös Italiaa juniorimaajoukkuetasolla.


title: Alessandro Plizzari

text: Plizzari on Milanin kasvatti. Hänet nostettiin edustusjoukkueen kolmosmaalivahdiksi heinäkuussa 2016. Vuotta myöhemmin heinäkuussa 2017 hän teki Milanin kanssa kolmivuotisen jatkosopimuksen ja siirtyi lainasopimuksella Ternanaan kaudeksi 2017–2018.


title: La Guérinière

text: La Guérinière on kunta Vendéen departementissa Pays de la Loiren hallintoalueella läntisessä Ranskassa. Kunta sijaitsee Noirmoutierin saaren keskiosassa Atlantin rannikolla.


title: La Guérinière

text: Kunnan elikeinoja on matkailun lisäksi osterinviljely Bourgneufin lahdessa.


title: Mihail Kozlov

text: Mihail Kozlov (, s. 1974) on venäläinen karateka. Hän saavutti superraskaansarjan maailmanmestaruuden 2009 ja on yhdeksänkertainen Venäjän mestari.


title: Mihail Kozlov

text: Kozlov saavutti ensimmäisen Venäjän mestaruutensa 1999 voitettuaan loppuottelussa Anatoliy Lupalon.


title: Mihail Kozlov

text: 2000 Kozlov sijoittui toiseksi Venäjän Oyama Cupissa hävittyään loppuottelussa Sergei Plekhanoville.


title: Mihail Kozlov

text: 2001 Kozlov saavutti toisen kerran hopeaa toukokuussa Venäjän Oyama Cupissa hävittyään tällä kertaa loppuottelussa Sergei Semenoville. Myöhemmin samana vuonna Kozlov voitti toisen Venäjän mestaruutensa Vyacheslav Lyubimkinia vastaan käydyssä loppuottelussa.


title: Mihail Kozlov

text: 2002 Kozlov voitti kolmannen kerran Venäjän mestaruuden. Hän kohtasi voitokkaasti loppuottelussa Andrey Stepinin.


title: Mihail Kozlov

text: 2003 Kozlov jatkoi menestystään voitettuaan jo neljännen kerran Venäjän superraskaansarjan mestaruuden. Tällä kertaa hän voitti loppuottelussa Artem Pukasin.


title: Mihail Kozlov

text: 2004 oli Kozlovin menestyksekkäin vuosi voitettuaan aluksi Venäjän mestaruuden Alexander Pichkunovia vastaan. Tämän jälkeen hän saavutti pronssia Japanin mestaruuskilpailuissa avoimessasarjassa. Joulukuussa Kozlov saavutti ensimmäisen mestaruutensa Venäjän Oyama Cupissa, joka käytiin myös avoimessasarjassa.


title: Mihail Kozlov

text: 2005 Kozlov jäi poikkeuksellisesti hopealle hävittyään Venäjän mestaruuskilpailujen loppuottelussa Sergei Plekhanoville.


title: Mihail Kozlov

text: Kozlov saavutti 2009 maailmanmestaruuden yli 90-kiloisten sarjassa voitettuaan loppuottelussa Zahari Damjanovin.


title: Mihail Kozlov

text: Kozlov siirtyi pian maailmanmestaruuden jälkeen Kyokushinin IFK-liittoon, jossa hän voitti Venäjän avoimensarjan turnauksen joulukuussa 2011. Hän voitti loppuottelussa Arsen Hachatryanin.


title: Pablo Casado

text: Pablo Casado Blanco (s. 1. helmikuuta 1981 Palencia)


title: Pablo Casado

text: Pablo Casado valittiin Kansanpuolueen (Partido Popular) puheenjohtajaksi 21. heinäkuuta 2018. Hän on ollut edustajainhuoneen jäsen vuodesta 2011 alkaen.


title: Pablo Casado

text: Casado on suorittanut oikeustieteen tutkinnon Centro Cardenal Cisnerosissa (Universidad Complutense de Madrid) sekä liiketalouden ja hallinnon tutkinnon Universidad Rey Juan Carlosissa. Hän on työskennellyt aiemmin Banco Santanderissa Genevessä.


title: Pablo Casado

text: Pablo Casado on esittänyt kriittisiä ajatuksia eutanasiasta ja aborttioikeudesta. Hän vastustaa Katalonian itsenäistymistä.


title: Pablo Casado

text: Universidad Rey Juan Carlosissa suoritetun tutkinnon epäselvyyksiä alettiin selvittää. El País. Viitattu 6.8.2018 Korkein oikeus päätti syyskuussa 2018, että se ei ota tutkittavaksi Casadoa eikä hän ole syyllistynyt rikokseen, vaikka on olemassa merkkejä siitä, että Casadoa on kohdeltu suotuisasti.


title: L'Épine (Vendée)

text:
L'Épine on kunta Vendéen departementissa Pays de la Loiren hallintoalueella läntisessä Ranskassa. Kunta sijaitsee Noirmoutierin saaren keskiosassa Atlantin rannikolla.
Kunnan elikeinoja on kalstuksen lisäksi matkailu. Kunnan satama Port de Morin on suosittu huvivenesatama.


title: McDonnell Aircraft

text: McDonnell Aircraft oli yhdysvaltalainen lentokonevalmistaja, jonka James Smith McDonnell perusti vuonna 1939.


title: McDonnell Aircraft

text: Vuonna 1967 yhtiö osti Douglasin ja muodosti McDonnell Douglasin.


title: Martin Marietta

text: Martin Marietta oli vuonna 1961 perustettu ase- ja lentokonevalmistaja, joka syntyi kun American-Marietta Company ja Glenn L. Martin Company yhdistyivät.


title: Martin Marietta

text: Vuonna 1993 yritys osti General Electricin GE Aerospace -osaston sekä General Dynamicsin avaruusteollisuusosaston.


title: Martin Marietta

text: Yritys fuusioitui vuonna 1995 Lockheedin kanssa muodostaen Lockheed Martinin.


title: Elias Tamburini

text: Elias Tamburini (s. 1. helmikuuta 1995) on suomalainen jalkapalloilija, joka edustaa Islannin pääsarjassa pelaavaa UMF Grindavikiä.


title: Elias Tamburini

text: Tamburini siirtyi Kakkosessa pelanneesta Klubi 04:stä Luxemburgin pääsarjan US Hostertiin heinäkuussa 2014, mutta muutti jo kuukauden kuluttua opiskelemaan Yhdysvaltoihin. Hän ehti pelaamaan myös yhden Liigacupin ottelun HJK:ssa vuonna 2014. Vuodet 2016–2018 Tamburini edusti Virginian teknillisen yliopiston Virginia Tech Hokiesia, kunnes teki heinäkuussa 2018 sopimuksen Islannin liigan UMF Grindavíkin kanssa.


title: Elias Tamburini

text: Tamburini on pelannut myös Suomen nuorisomaajoukkueissa.


title: Jussi Peippo

text: Jussi Peippo (11. kesäkuuta 1933 Sortavala – 24. kesäkuuta 1982 Helsinki) oli suomalainen sisustusarkkitehti. Hänet tunnetaan erityisesti Askolle 1960-luvulla suunnittelemistaan vientimalliston puuhuonekaluista, joita käytettiin muun muassa Unescon päämajassa Pariisissa sekä Moskovan Rossia-hotellissa ja Tallinnan Viru-hotellissa. Hänen tyyliinsä kuuluivat puhtaat ja pelkistetyt, materiaaleja korostavat muodot ja niukat värit. Hänen suunnittelemiaan tuotteita ovat Tectonia-, Alli- ja Hidalgo-kalustesarjat.


title: Jussi Peippo

text: Peipon viimeiseksi merkittäväksi sisustustyöksi jäi Hotelli Presidentti Helsingin Kampissa.


title: Jussi Peippo

text: Peippo valmistui sisustusarkkitehdiksi vuonna 1957 ja työskenteli sitten Askolla Olli Borgin alaisuudessa kunnes jatkoi freelancerinä. Vuosina 1969–1970 hän oli Singaporessa YK:n asiantuntijatehtävissä. Hän sai Hämeen läänin taidepalkinnon 1976. Hän kuoli 49-vuotiaana 1982.


title: Rautalampi (kappale)

text:
Rautalampi on rautalampilaisen Grand Merlin yhtyeen esittämä cover amerikkalaisen Southern Rock -yhtye Lynyrd Skynyrd -yhtyeen kappaleesta Sweet Home Alabama. Grand Merlin levytti kappaleen vuonna 1983. Singlen B-puolella on myös Lynyrd Skynyrd coveri Neula ja Muut
Kappaleen suomenkieliset sanat ovat Hannu Niskasen käsialaa.


title: Ignatius Acheampong

text: Ignatius Acheampong (1931–1979) oli ghanalainen sotilas, joka toimi maansa valtionpäämiehenä vuosina 1972–1978.


title: Ignatius Acheampong

text: Acheampong opiskeli ensin kauppatiedettä, mutta lähti vuonna 1951 sotilaskoulutukseen Englannin Aldershotiin. Palattuaan Ghanaan hän eteni sotilasurallaan lopulta jalkaväkiprikaatin komentajaksi. Vuonna 1972 ghanalaiset olivat tyytymättömiä, kun pääministeri Busia oli devalvoinut valuuttaa 44 %. Acheampong käytti tilannetta hyväkseen ja järjesti vallankaappauksen. Valtaan nousi sotilasjuntta, jota kutsuttiin nimellä Supreme Military Council (SMC). Acheampong oli sen puheenjohtaja. Vuonna 1978 muut SMC:n jäsenet syrjäyttivät hänet. Seuraavana vuonna maassa tapahtui nuorten upseerien vallankaappaus, jonka yhteydessä Acheampong teloitettiin.


title: Olsobipin lento-onnettomuus 1994

text: Olsobipin lento-onnettomuus 1994 tapahtui 17. joulukuuta 1994, kun Mission Aviation Fellowship -lähetysjärjestön de Havilland Canada DHC-6-200 Twin Otter törmäsi vuoreen lähellä Olsobipiä Papua-Uudessa-Guineassa. Lennolla oli 26 matkustajaa ja kaksi miehistön jäsentä, ja kaikki kuolivat törmäyksessä. Se on pahin DHC-6:lle sattunut onnettomuus.


title: Olsobipin lento-onnettomuus 1994

text: Onnettomuuskone oli tilauslennolla ja kuljetti Ok Tedin kupari- ja kultakaivoksen työntekijöitä perheineen. Matkustajien joukossa oli myös kahdeksan lasta. DHC-6 Twin Otterissa on paikat 18 matkustajalle, mutta koska osa lapsista matkusti vanhempiensa sylissä, koneella ei ollut varsinaista ylikuormaa. Turman aiheuttajaksi epäiltiin huonoa säätä, joka on vuorialueilla yleistä.


title: Brave Enough

text: Brave Enough on yhdysvaltalaismuusikko Lindsey Stirlingin kolmas studioalbumi, jonka hän julkaisi omistamansa Lindseystomp Records levy-yhtiön välityksellä 19. elokuuta 2016. Albumilla vierailee Christina Perri, Dan + Shay, Lecrae ja muita lukuisia laulajia. Albumi sisältää kuusi instrumentaalista musiikkikappaletta ja kahdeksan vierailevien artistien esittämiä sanoja sisältävää kappaletta.


title: Brave Enough

text: Albumi debytoi Yhdysvalloissa Billboard 200 -listan viidennellä sijalla.


title: Mid Finland Truckmeeting

text: Mid Finland Truckmeeting on Viitasaarella heinäkuussa vuosittain järjestettävä kuljetus- ja harrasteajoneuvonäyttely. Näyttelyalueena toimii Viitasaaren keskustan alue.


title: Mid Finland Truckmeeting

text: Truckmeeting-tapahtumaan kokoontuu suuri määrä raskasta kalustoa, työkoneita ja vanhoja ajoneuvoja eri vuosikymmeniltä.


title: Mid Finland Truckmeeting

text: Tapahtuma on tarkoitettu koko perheelle. Paikan päälle pääsee niin autolla kuin veneelläkin eikä alueelle ole pääsymaksua.


Mid Finland Truckmeeting


title: Alotaun lento-onnettomuus 1995

text: Alotaun lento-onnettomuus 1995 tapahtui 12. heinäkuuta 1995, kun Papua-Uuden-Guinean Alotausta Daguraan matkalla olleessa Milne Bay Airin de Havilland Canada DHC-6-300 Twin Otter -koneessa syttyi tulipalo pian lentoonlähdön jälkeen. Tulipaloa seurasi räjähdys ja sähköjärjestelmän vioittuminen. Niiden seurauksena miehistö menetti koneen hallinnan, ja se syöksyi matalaan veteen kahden kilometrin päässä Alotaun lentoasemalta. Molemmat lentäjät ja kaikki 13 matkustajaa kuolivat onnettomuudesa.


title: Alotaun lento-onnettomuus 1995

text: Onnettomuustutkinnassa arveltiin, että matkustajien laukuissaan kuljettama kerosiini oli alkanut vuotaa takaruumaan, ja sen sytytti mahdollisesti viallinen tai iän myötä huonoon kuntoon mennyt johdotus.


title: Adolf Juselius

text: Adolf Juselius (5. toukokuuta 1814 Alastaro – 10. heinäkuuta 1884 Loviisa) oli suomalainen juristi, Loviisan pormestari ja valtiopäivämies.


title: Adolf Juselius

text: Juseliuksen vanhemmat olivat Loimaan nimismies, toimitusvouti Karl Fredrik Juselius (k. 1825) ja hänen toinen puolisonsa Eva Lovisa Katarina Forselius. Hän kävi Turun katedraalikoulua ja Turun lukiota ja pääsi ylioppilaaksi 1833. Juselius suoritti tuomarintutkinnon Helsingin yliopistossa 1841 ja oli auskultanttina Turun hovioikeudessa. Juselius sai varatuomarin arvon 1845.


title: Adolf Juselius

text: Juselius oli Loviisan pormestarina vuodesta 1851 alkaen ja hän sai hovioikeudenasessorin arvonimen 1884. Hän oli Tammikuun valiokunnan jäsenenä 1862 ja osallistui säätyvaltiopäiville 1863–1864.


title: Adolf Juselius

text: Adolf Juselius oli naimisissa 1852–1863 Eva Antoinette Sjöstedtin (k. 1863) kanssa ja vuodesta 1867 Emma Florentina Aspelinin (k. 1911) kanssa. Hänen poikansa ensimmäisestä avioliitosta oli pankinjohtaja Uno Viktor Emanuel Juselius (1861–1905).


title: Jean Sablon

text: Jean Sablon (25. maaliskuuta 1906 Nogent-sur-Marne – 24. helmikuuta 1994 Cannes) oli ranskalainen chanson-laulaja ja näyttelijä. ”Ranskan Bing Crosbyksi” kutsuttu Sablon oli maansa ensimmäinen laulaja, joka ryhtyi käyttämään mikrofonia ja sen mahdollistamaa crooner-laulutyyliä. Hän edisti myös jazz-musiikin suosiota Ranskassa ja työskenteli muun muassa viulisti Stephane Grappellin ja kitaristi Django Reinhardtin kanssa.


title: Jean Sablon

text: Jean Sablon syntyi muusikkoperheeseen, jossa sekä isä että sisaret ja veljet olivat laulajia ja lauluntekijöitä.


title: Jean Sablon

text: Vuonna 1937 Sablon muutti Yhdysvaltoihin, josta hän teki kiertueita eri puolille maailmaa. Sablon muistetaan muun muassa chansonien ”J’attendrai”, ”C’est le printemps” ja ”Sur le pont d’Avignon” pehmeätyylisisistä tulkinnoista.


title: Hepokangas (Viitasaari)

text: Hepokangas on Viitasaaren kaupunginosa, joka sijaitsee keskustan lähettyvillä. Alueella sijaitsee muun muassa Pohjoisen Keski-Suomen ammattiopisto ja Viitasaaren uimahalli.


title: Hepokangas (Viitasaari)

text: Alueella on pääasiassa omakotitaloja.


title: B2 (täsmennyssivu)

text: B2, B-2 tai B.2 voi tarkoittaa jotain seuraavista:


title: Mendin lento-onnettomuus 1996

text: Mendin lento-onnettomuus 1996 tapahtui 7. heinäkuuta 1996, kun Papua-Uuden-Guinean Bosavista Mendiin matkalla ollut Milne Bay Airin de Havilland Canada DHC-6-300 Twin Otter törmäsi huonossa säässä vuoreen lähellä Mendiä. Koneessa oli lentäjä ja 19 matkustajaa, ja kaikki kuolivat onnettomuudessa.


title: Mendin lento-onnettomuus 1996

text: Tilauslennolla olleen koneen lentäjä oli Australiasta ja kaikki matkustajat Papua-Uuden-Guinean kansalaisia. Kone törmäsi kallioon kahdeksan kilometrin päässä Mendistä koilliseen vuoristoisella alueella, jonka viranomaiset sanoivat olevan lentäjille vaikea hyvälläkin säällä. Onnettomuushetkellä sää oli huono ja pilvinen.


title: Jerzy Piskun

text: Jerzy Piskun (4. kesäkuuta 1938 Pińsk – 16. heinäkuuta 2018 Varsova) oli puolalainen koripalloilija.


title: Jerzy Piskun

text: Piskun saavutti Puolan miesten maajoukkueessa EM-kilpailuista hopeaa Puolassa 1963 ja EM-pronssia Neuvostoliitossa 1965. Lisäksi hän edusti Puolan maajoukkuetta myös kesäolympialaisissa Roomassa 1960 ja Tokiossa 1964 sekä vuosien 1959 ja 1961 EM-kilpailuissa.


title: Jerzy Piskun

text: Piskun edusti koko pelaajauransa Polonia Varsovaa jossa voitti Puolan mestaruuden vuonna 1959, Puolan cup-mestaruuden vuonna 1969 ja maan pääsarjan hopeaa vuosina 1957 ja 1960. Vuonna 1962 hän oli Puolan pääsarjan korikuningas. Piskun kuoli Varsovassa 80-vuotiaana 15. heinäkuuta 2018.


title: Louis Slotin

text:
Louis Alexander Slotin (1. joulukuuta 1910 Winnipeg, Manitoba, Kanada – 30. toukokuuta 1946 Los Alamos, New Mexico, Yhdysvallat) oli kanadanjuutalainen kemisti ja ydinfyysikko. Hän aloitti opintonsa synnyinkaupunkinsa Manitoban yliopistossa vain 16-vuotiaana, valmistuen vuonna 1932. Vuonna 1936 Slotin valmistui Lontoon yliopistosta biokemian tohtoriksi. Winnipegissa syntynyt Slotin osallistui Manhattan-projektiin vuodesta 1942 lukien, työskennellen mm. Chicagossa CP-1 atomimiilun parissa sekä Oak Ridgessa. Eräässä tilaisuudessa hän lausahti ELSO- eli tutkaupseeri luutnantti Jacob Beserille täten: ""-Kuoleepa ihminen sitten tästä (atomi)pommista taikka luodista, niin se on sama asia. Hän on silloin kuollut"". Slotin oli myös yksi Trinity-ydinkokeen silminnäkijöistä.
Slotin osallistui myös tulevaan Operaatio Crossroadsiin. Tehdessään tieteellistä tutkimusta, eli suorittaessaan pommin kriittisyyden pisteeseen vaikuttavia asioita Los Alamosin ydinlaboratoriossa, hänelle sattui tapaturma 21. toukokuuta 1946. Pommin ydin muuttui äkillisesti radikaalisti fissiiliksi. Tapahtumapaikalla oli läsnä useita henkilöitä, joita Slotin suojasi, mutta sai itse palovammoja käteensä. Tuo tapaturma surmasi hänet vain 9 päivää tästä myöhemmin säteilysairauden eli "akuutin säteilysyndrooman" muodossa. Slotinin saama säteilyannos oli ollut huomattavan suuri, ja jokseenkin varmuudella fataalin rajan ylittäen. Kuolettava annos on 500 remiä eli 5 Sievertiä. Sama pommin ydin, myös "Demon Core"ksi nimetty, surmasi tätä edeltävästi Harry K. Daghlianin. Kriittisen massan lähes saavuttavaa, lähentelevää koesarjaa on kutsuttu "Lohikäärmeen hännän kutittamisena". Fissiili aines räjäytettiin Bikinin atollilla tehdyssä ydinkokeessa kesällä 1946.


title: Kimben lento-onnettomuus 1999

text: Kimben lento-onnettomuus 1999 tapahtui 3. helmikuuta 1999, kun Papua-Uuden-Guinean Hoskinsista Kandrianiin matkalla ollut Airlinkin IRMA BN-2A-26 Islander syöksyi maahan lähellä Kimbeä. Onnettomuus tapahtui 15 minuuttia lentoonlähdön jälkeen, kun kone joutui huonoon säähän, hajosi ilmassa osiin ja syöksyi öljypalmuplantaasille. Lennolla oli lentäjä ja kymmenen matkustajaa, ja kaikki kuolivat onnettomuudessa.


title: Huovilan puisto

text: Huovilan puisto on Kärkölässä sijaitseva englantilaistyylinen maisemapuisto jonka perusti vuoden 1900 tienoilla Huovilan ratsutilan omistanut Carl Constantin Collin. Lehtomaisessa purolaaksossa sijaitseva puisto on restauroitu 1900-luvun alun asuun ja puiston koko on noin 3,5 hehtaaria. Puiston halki kulkevaan puroon on kaivettu neljä keinotekoista lampea joissa vesi saadaan pysymään patojen avulla. Osan vedestään lammet saavat viereisen harjun lähteistä. Puron yli johtaa kävelysilta. Puistosta lähtee myös 1,2 kilometriä pitkä Hiidenmäen luontopolku. Puistossa sijaitsevat myös Huovilan ratsutilan päärakennuksen rauniot. Collin aloitti rakennustyöt vuonna 1909 mutta päärakennus jäi keskeneräiseksi ja siitä valmistui vain kivijalka.


title: Milton (Massachusetts)

text: Milton on kaupunki Norfolkin piirkunnassa, Massachusettsin osavaltiossa, Yhdysvalloissa. Kaupungin väkiluku oli vuoden väestönlaskennassa 27 003. Kaupungissa on syntynyt mm. Yhdysvaltain 41. presidentti George H. W. Bush ja arkkitehti Buckminster Fuller.


title: Eira Ahola

text: Eira Ahola (1910 Pielisjärvi – 31. joulukuuta 1982 Hampuri) oli suomalainen tekstiilitaiteilija, joka teki uransa Saksassa erityisesti kirkkotekstiilien parissa.


title: Eira Ahola

text: Ahola valmistui käsityönopettajaksi ja toimi suunnittelijana Suomessa, kunnes vuonna 1943 lähti Saksaan. Siellä hän opiskeli Stuttgartin ja Hampurin taidekouluissa ja perusti oman ateljeen Hampuriin vuonna 1950.


title: Eira Ahola

text: Aholan tekstiilejä on monissa saksalaisissa kirkoissa ja taidemuseoissa sekä muun muassa Münchenin Goethe-instituutissa. Vuonna 1966 hän sai kaksi Hampurin kaupungin palkintoa.


title: Airlinkin lento 120

text: Airlinkin lento 120 oli Airlinkin reittilento Papua-Uuden-Guinean Laesta Gorokaan. Lennolla 17. kesäkuuta 1999 käytetty Embraer EMB-110P2 Bandeirante törmäsi vuoreen 20 kilometriä Gorokasta itäkaakkoon. Lennolla oli 15 matkustajaa ja kaksi miehistön jäsentä, ja kaikki kuolivat onnettomuudessa.


title: Airlinkin lento 120

text: Onnettomuuslennolla oli kolme australialaista, neljä eteläkorealaista, kaksi alankomaalaista ja yksi intialainen. Loput seitsemän olivat Papua-Uuden-Guinean kansalaisia. Ennen onnettomuutta koneella ei vaikuttanut olevan ongelmia, ja hetkeä ennen vuoreen törmäämistä lentäjä oli ilmoittanut radiolla lähestyvänsä Gorokaa. Onnettomuustutkinnassa selvisi, että kone oli ilmeisesti lentänyt mittarilento-olosuhteissa turvakorkeuden alapuolella. Koneen hylky löytyi vuoren rinteeltä kilometrin päässä suunnitellulta lähestymisreitiltä sivuun.


title: Michael Manley

text: Michael Manley viittaa seuraaviin henkilöihin:


title: 888casino

text: 888casino, aiemmin Casino-on-Net, on vuonna 1997 perustettu, Gibraltarille rekisteröity nettikasino. Se on eräs Internetin vanhimmista kasinoista, ja vuonna 2013 siitä tuli ensimmäinen vain Internetissä toimiva kasino, jolla on lisenssi toimia Yhdysvalloissa.


title: 888casino

text: "Casino-on-Netin" perustivat veljekset Aaron ja Avi Shaked yhdessä kumppaneidensa Ron ja Shay Beb-Yitzhaqin, jotka myös ovat veljeksiä, kanssa vuonna 1997. Aaron Shaked sanoo keksineensä nettikasinon idean osallistuessaan hammaslääketieteen konferenssiin Monte Carlossa. Vuonna 1994 Antigua and Barbuda hyväksyivät vapaakauppa- & jalostusaluelain, mikä avasi tietä laillisten nettikasinoiden kehittymiselle. Vuonna 2010 Casino-on-Net muutti nimensä 888casinoksi ja yhtenäisti ilmeensä muiden 888-brändien kanssanssa. Vuoteen 2015 mennessä sivustolla oli lisenssi ja se toimi Gibraltarilla, New Jerseyssä, Tanskassa, Espanjassa sekä useissa muissa maissa ja alueilla.


title: 888casino

text: 888casino oli Snookerin vuoden 2013 Senioreiden Maailmanmestaruuskisojen pääsponsori.


title: 888casino

text: Gaming Intelligence -lehti kuvasi 888casinoa ”ainoaksi aidosti pan-eurooppalaiseksi kasinoksi.”


title: 888casino

text: 888casinolle on myönnetty eCOGRAn Turvallinen ja Reilu (Safe and Fair) -takuumerkki.


title: 888casino

text: Lokakuussa 2006 Yhdysvaltain kongressin hyväksymän lain seurauksena, verkkopeliyhtiöt pakotettiin olemaan läsnä USAn markkinoilla, mikä johti näiden sivustojen laajaan poistumiseen Yhdysvaltojen markkinoilta.


title: 888casino

text: Maaliskuussa 2013 Nevada Gaming Commission myönsi 888casinolle Interaktiivisen pelipalveluiden tuottajan lisenssin, jolloin yrityksestä tuli ensimmäinen USAn toimivallan alueella toimiva yritys, joka tarjoaa pelipalveluita vain verkossa.


title: 888casino

text:
Tammikuussa 2011 New Jerseyn lainsäätäjä sääti Raymond Lesniakin ajaman asetuksen, joka salli onlinepelaamisen yli 21-vuotiaille New Jerseyn asukkaille. Elokuussa 2013 888casino allekirjoitti sopimuksen Caesars Entertainment Corporationin kanssa ryhmän ja All American Poker Networking (AAPN) yhteisen Avenue Capital-hankkeen välityksellä. Sopimuksen ansiosta 888casino voi tarjota oman brändinsä mukaisia tuotteita New Jerseyssä.
888casino julkistaa kuukausittain riippumattoman auditoijan tarkastaman kasinon voittojen palautusprosentin (Casino Payout Percentage), jonka se sisällyttää jokaiseen peliinsä, sekä 888casinon keskimääräisen voittojen kokonaismaksuprosentin. 888casinon palautusprosentti on 95.1%.


title: Airlines PNG:n lento 4684

text: Airlines PNG:n lento 4684 oli Airlines PNG:n reittilento Papua-Uuden-Guinean Port Moresbystä Kokodaan. Lennolla 11. elokuuta 2009 käytetty de Havilland Canada DHC-6-300 Twin Otter törmäsi vuoreen 11 kilometriä Kokodasta eteläkaakkoon. Lennolla oli 11 matkustajaa ja kaksi miehistön jäsentä, ja kaikki kuolivat onnettomuudessa.


title: Airlines PNG:n lento 4684

text: Onnettomuustutkinnassa todettiin, että näkölento onnettomuuspaikan alueella oli vaikeaa, sillä koneen reitillä oli runsaasti pilviä, sadekuuroja ja ukkosmyrskyjä. Epäsuotuisista olosuhteista huolimatta miehistö yritti jatkaa lentoa näkölentona, ja todennäköisesti kone joutui vuorten lähellä mittarilento-olosuhteisiin. Kone oli miehistön hallinnassa osuessaan vuoreen. Koska koneessa ei ollut mustia laatikoita, onnettomuustutkijat eivät saaneet täysin tarkkaa kuvaa onnettomuuteen johtaneista tapahtumista.


title: Mika Nuolivirta

text: Mika Nuolivirta (s. 1. lokakuuta 1994 Vantaa) on suomalainen koripalloilija.


title: Mika Nuolivirta

text: Rekolan Urheilijoiden kasvatti Nuolivirta edusti 16-vuotiaiden SM-sarjassa kasvattajaseuraansa kaudella 2009–2010 ja 19-vuotiaiden SM-sarjassa Torpan Poikia kaudet 2010–2012 sekä JKS:aa kaudella 2012–2013 kuuluen säännöllisesti sarjojensa parhaimpiin heitontorjujiin. Uransa miesten sarjoissa Nuolivirta aloitti kaudella 2011–2012 ToPo Akatemian joukkueessa M1DA:ssa. Seuraavalla kaudella hän edusti samassa sarjassa HBA-Märskyä ja seuraavalla kaudella sekä Märskyä M1DB:ssä että JKS:aa M1DA:ssa.


title: Mika Nuolivirta

text: Syksyllä 2014 Nuolivirta siirtyi opiskeleman matematiikkaa Yhdysvaltain yliopistokentille ja pelaamaan Freed–Hardemanin joukkueeseen jota edusti kolme kautta. Viimeisen yliopistokautensa 2017–2018 Nuolivirta edusti CSU–Puebloa.


title: Mika Nuolivirta

text: Heinäkuussa 2018 Nuolivirta palasi Suomeen ja teki sopimuksen Korisliigassa pelanneen Korihaiden kanssa.


title: Mika Nuolivirta

text: Nuolivirta pelasi kymmeniä nuorten maaotteluita. Hän kuului Suomen turnauskokoonpanoon U18-EM-kilpailuissa 2011. Nuolivirta on myös kuulunut ajoittain Suomen miesten maajoukkueen harjoitusryhmään muttei ole pelannut miesten A-maaotteluita.


title: Maria Boije af Gennäs

text: Maria Wilhelmina Eleonora Boije af Gennäs (31. maaliskuuta 1900 – 10. lokakuuta 1983 Porvoo) oli suomalainen palkittu tekstiilitaiteilija. Hän teki pitkän uran tammisaarelaisessa Kotivilla Oy:ssä vuodesta 1937 vuoteen 1970 ensin suunnittelijana ja myöhemmin myös toimitusjohtajana, ja eläkevuosinaankin hän jatkoi yhtiön johtokunnassa. Hän perehtyi erityisesti suomenlampaan villan jatkojalostukseen, tuloksena korkealaatuisena pidetty ”Tammisaaren lanka”.


title: Maria Boije af Gennäs

text: Boije af Gennäsin aatelissukuun kuulunut Maria Boije kävi Ateneumin 1928–1929 ja opiskeli sitten tekstiilialaa eri oppilaitoksissa Ruotsissa. Sigtunassa ja Taalainmaalla hän perehtyi lankojen kasvivärjäykseen.


title: Maria Boije af Gennäs

text: Vuonna 1946 hän sai Kotiteollisuuden Keskusliiton kunniapalkinnon, vuonna 1951 Milanon triennaalin kultamitalin, vuonna 1959 Pro Finlandia -mitalin ja vuonna 1960 Baijerin valtion myöntämän kultamitalin käsinkudotuista verhokankaistaan.


title: Heikki Peura (kansanedustaja)

text: Heikki Peura (29. kesäkuuta 1882 Jurva – 5. toukokuuta 1949 Jurva) oli suomalainen poliitikko. Peura toimi Maalaisliiton kansanedustajana vuosina 1920–1922 edustaen Vaasan läänin eteläistä vaalipiiriä. Peura nousi eduskuntaan kesken vaalikauden kuolleen Mikko Luopajärven tilalle. Kunnallispolitiikassa Peura toimi Jurvan kunnanvaltuuston puheenjohtajana.


title: Heikki Peura (kansanedustaja)

text: Peuran koulutus oli kansanopisto. Politiikan ulkopuolella Peura toimi maanviljelijänä Jurvassa, Jurvan osuuskaupan väliaikaisena johtajana 1907–1908, Kestin osuuskaupan johtajana noin kymmenen vuotta sekä Jurvan säästöpankin johtajana 1929–1948.


title: Michael Manley (yritysjohtaja)

text: Michael Manley (s. 6. maaliskuuta 1964 Edenbridge, Englanti, Yhdistynyt kuningaskunta) on yhdysvaltalainen yritysjohtaja, joka aloitti Fiat Chrysler Automobilesin toimitusjohtajana 21. heinäkuuta 2018. Fiat Chrysler Automobilesin lisäksi hän toimii Fiatin ja Chryslerin toimitusjohtajana.


title: Peura (sukunimi)

text: Peura on sukunimi, joka on muun muassa seuraavilla suomalaisilla henkilöillä:


title: Central Province (Papua-Uusi-Guinea)

text: Central Province () on nimestään huolimatta Papua-Uuden-Guinean valtion toiseksi eteläisin maakunta. Siellä on yli 200 000 asukasta. Maakunnan pääkaupunki on Port Moresby, joka on samalla koko valtion pääkaupunki. Kaupunki ei tosin kuulu virallisesti Central Provinceen, vaan muodostaa oman maakuntansa.Centralin alueella on keskeisenä kauppakielenä hiri-motu, joka poikkeaa huomattavasti Port Moresbyssa käytetystä tok-pisinistä. Centralin kuvernöörinä toimii vuodesta 2017 Robert Agarobe.


title: Bernard Diamant

text: Bernard Diamant (11. lokakuuta 1912 Rotterdam – elokuu 1999 Alankomaat) oli alankomaalaissyntyinen, vuonna 1955 Kanadan kansalaisuuden saanut baritoni ja opettaja. Hän oli kuoronjohtaja ja säveltäjä Bernard Diamantin ja sopraano Marie Tavernen poika, ja hän aloitti lapsena sellon- ja pianonsoiton. Lauluopintonsa hän aloitti 17-vuotiaana. Myöhemmin hän opiskeli Alankomaissa, Saksassa ja Ranskassa. Hänen keskeisin opettajansa oli Charles Panzéra.


title: Bernard Diamant

text: Diamant loi ensin uraa ooppera- sekä konserttilaulajana eri Euroopan maissa ja muutti sitten vuonna 1950 Montrealiin. Hän toimi opetustehtävissä Kanadassa ja piti resitaaleja paitsi Kanadassa, myös Yhdysvalloissa. Hän opetti Toronton yliopistossa vuoteen 1991, jolloin hän palasi Alankomaihin. Hän toimi useiden kansainvälisten kilpailujen tuomaristossa. Hän tuli tunnetuksi etenkin erikoistumisestaan saksalaiseen lauluohjelmistoon ja ranskalaisiin taidelauluihin. Hänen johdollaan opiskelivat muiden muassa Henriette Asch, Peter Barnes, John Boyden, Anna Chornodolska, Jeannette Dagger, Orville Derraugh, Mary-Lou Fallis, Maureen Forrester, Gaelyne Gabora, Marion Harvey, Joanne Kolomyjec, Pierre Lalonde, Rosemarie Landry, Louise Lebrun, Diane Loeb, Joan Patenaude, Finvola Redden-Bower, Sylvia Saurette, Janet Stubbs ja Janice Taylor. Alankomaiden Christina (prinsessa) matkusti Montrealiin opiskelemaan Diamantin johdolla.


title: Ulla Bergh

text: Ulla Margareta Bergh-Snellman (o.s. Bucht, 1914 Vaasa – 1997) oli suomalainen itseoppinut tekstiilitaiteilija ja vaatesuunnittelija, joka tuli tunnetuksi tilaustyönä toteutetuista naisten neuleasuista. Kauppakorkeakoulussa opiskellut Ulla Bergh jatkoi äitinsä Inez Buchtin vuonna 1928 perustaman Taidekutomon (oik. Ab Konststickeri Oy) toimintaa 1930-luvun keskivaiheilla ja suuntasi sen tuotannon kohti yksilöllisempää "haute couture" -tyyliä.


title: Ulla Bergh

text: Ulla Berghin Taidekutomo (myöhemmin nimellä Neulottua-Stickat Ulla Bergh) oli 1930-luvulta 1970-luvulle toimineen Salonkijaosto ry:n ainoa jäsenyritys, joka teki pelkästään neulevaatteita. Salonkijaosto oli suomalaisten, lähinnä helsinkiläisten muotisalonkien eli korkeatasoisten tilausompelimojen yhdistys.


title: Ulla Bergh

text: Bergh lopetti ateljeensa toiminnan 1970-luvun lopulla sen tultua tappiolliseksi.


title: Madias Nzesso

text: Madias Dodo Nzesso Ngake (s. 20. huhtikuuta 1992 Douala) on kamerunilainen painonnoston olympiamitalisti.


title: Madias Nzesso

text: Nzesso nosti Lontoon olympialaisten 2012 alle 75 kilogramman sarjan tempausnostomuodossa 115 kg ja työnnössä 131 kg saaden yhteistuloksen 246 kg. Hän sijoittui alun perin kuudenneksi, mutta nousi dopingkäryjen myötä lopulta kolmanneksi.


title: Madias Nzesso

text: Nzesso voitti Afrikan-mestaruuden alle 75 kg:n painoluokassa 2009 yhteistuloksella 202 kg, 2010 yhteistuloksella 216 kg ja 2012 yhteistuloksella 225 kg. Kansainyhteisön kisoissa 2010 hän sijoittui neljänneksi.


title: Port Arthur (Texas)

text: Port Arthur on kaupunki Texasin osavaltiossa, Yhdysvalloissa. Sen väkiluku oli vuoden väestönlaskennassa 53 818. Grapevine kuuluu pääosin Jeffersonin piirikuntaan. Pieni osa kaupungista kuuluu myös Orangen piirikuntaan.


title: Empoli

text: Empoli on kaupunki Keski-Italiassa, Toscanan alueella, Firenzen metropolikaupungissa. Kaupunki sijaitsee Firenzestä 30 kilometriä länteen. Empolissa on vajaat 50 000 asukasta.


title: Empoli

text: Empoli FC on empolilainen jalkapalloseura.


title: Beaumont (Texas)

text: Beaumont on kaupunki Jeffersonin piirikunnassa, Texasin osavaltiossa, Yhdysvalloissa. Sen väkiluku oli vuoden väestönlaskennassa 118 296, joka tekee siitä Texasin 25. suurimman kaupungin. Beaumontin suurkaupunkialueen vakiluku on 404 872.


title: Läntinen Uusi-Britannia

text: Läntinen Uusi-Britannia ( tok pisiniksi "Wes Niu Briten") on Uuden-Britannian saaren länsiosassa sijaitseva Papua-Uuden-Guinean maakunta. Sen pääkaupunki on Kimbe, pinta-ala 20387 km ja väkiluku 2011 väestönlaskennan mukaan yli 264 000.


title: Agropoli

text: Agropoli on kaupunki Etelä-Italiassa, Campanian alueella, Salernon maakunnassa. Kaupunki sijaitsee Tyrrhenanmeren rannalla Salernosta 50 kilometriä etelään. Agropolissa on runsaat 20 000 asukasta.


title: Popoli

text: Popoli on kaupunki Keski-Italiassa, Abruzzon alueella, Pescaran maakunnassa. Kaupunki sijaitsee Pescarasta 50 kilometriä lounaaseen. Popolissa on runsaat 5 000 asukasta.


title: Itä-Sepik

text: Itä-Sepik () on Uuden-Guinean pohjoisrannikolla sijaitseva maakunta, joka kuuluu Papua-Uuden-Guinean valtioon. Maakunnan halkaisee merkittävä joki Sepik, jonka suulta länteen on maakunnan pääkaupunki Wewak. Maakunnan pinta-ala on 43 426 km ja väkiluku vuoden 2011 väestönlaskennan mukaan noin 450 000.


title: Mega Man: Fully Charged

text: Mega Man: Fully Charged on syksyllä 2018 alkava animaatiosarja perustuen Capcomin Mega Man -videopelihahmoon.


title: Consolidated Aircraft

text: Consolidated Aircraft oli yhdysvaltalainen lentokonevalmistaja, jonka perusti Reuben Fleet 29. toukokuuta 1923. Fleet otti haltuunsa Gallaudet Aircraftin toiminnan ja oikeudet Dayton-Wright Companyn suunnitelmiin.


title: Consolidated Aircraft

text: Vuonna 1943 Consolidated Aircraft- ja Vultee Aircraft-lentokonetehtaat yhdistyivät Convair-yhtiöksi.


title: Luettelo 1 500 metrin juoksun Suomen-mestareista

text: Tämä on luettelo 1 500 metrin juoksun Suomen mestareista. Miehet ovat kilpailleet 1 500 metrin juoksun Suomen mestaruudesta Kalevan kisoissa vuodesta 1907 ja naiset vuodesta 1968 lähtien. Eniten mestaruuksia, seitsemän kappaletta, on Johanna Lehtisellä (o.s. Risku). Miehistä useimmin on voittanut Olavi Salonen, kuusi kertaa.


title: The Disney Afternoon Collection

text:
The Disney Afternoon Collection on videopelikokoelma, joka sisältää kuusi Capcomin valmistamia Disney-lisenssipelejä. Kokoelma julkaistiin Playstation 4:lle, Xbox One:lle ja Steamiin 18. huhtikuuta 2017.
Pelaajalla on myös mahdollisuus korjata epäonnistumista käyttämällä kelaus näppäintä.


title: La Crosse (Wisconsin)

text: La Crosse on kaupunki Wisconsinin osavaltiossa, Yhdysvalloissa. Kaupungin väkiluku oli vuoden väestönlaskennassa 51 320. La Crossen läpi virtaa Mississippi. Kaupunki on La Crosse -piirikunnan hallintokeskus.


title: Rakkauselokuva

text: Rakkauselokuva, myös romanttinen elokuva, on elokuva, jonka keskipisteessä on rakkaustarina eli romanssi. Rakkauselokuvassa romanssia käytetään joko juonityyppinä tai mihin tahansa aiheeseen sovellettuna aseenteena eli moodina. Kun romanssi ymmärretään moodina, rakkauselokuva voi edustaa useaa elokuvan tyylilajia, joista yleisimpiä ovat romanttinen komedia, melodraama ja rakkausdraama.


title: Rakkauselokuva

text: Rakkauselokuva fokusoi voimakkaasti kahteen henkilöön, joiden rakastuminen toisiinsa perustellaan näiden henkilöhahmojen jonkinlaisella erityisyydellä.


title: Rakkauselokuva

text: Rakastunut ihminen voidaan kirjallisuudesta poiketen elokuvassa kuvata vain ulkoisesti ja lausuttujen repliikkien kautta. Siksi etenkin katseella on rakkauselokuvassa hyvin suuri merkitys. Elokuvaromanssien tärkein tehokeino on kasvoista otettu lähikuva ihmisluonteen ja mielentilan metaforana. Elokuvaromanssin avainhetkeksi on muodostunut lähikuva valkokankaan täyttävien kasvojen suudelmasta, jota pohjustaa rakastavaisten vuorotellen näkyvät kasvot erillisissä puolilähikuvissa.


title: Rakkauselokuva

text: Rakkauselokuvassa on usein onnellinen loppu, jossa pariskunta saa toisensa tai jossa elokuva antaa katsojalle vihjeen sen varmuudesta tai parin rakkaudesta toisiaan kohtaan.


title: Saint-Paul-de-Vence

text: Saint-Paul-de-Vence on Ranskan kunta Alpes-Maritimes-departementissa Provence-Alpes-Côte d’Azurin hallintoalueella. Se sijaitsee Ranskan Rivieralla parikymmentä kilometriä Nizzasta länteen ja saman verran Antibesista pohjoiseen ja on yksi Ranskan tunnetuimmista matkailukohteista keskiaikaisine kylineen ja sen kymmenine taidekauppoineen. Vuonna 2015 kunnassa oli 3 451 asukasta. Pinta-alaltaan se on 7,26 neliökilometriä ja väentiheys on näin 475 asukasta neliökilometrillä.


title: Saint-Paul-de-Vence

text: Saint-Paul-de-Vencen naapurikunnat ovat pohjoisessa Vence, idässä ja etelässä Cagnes-sur-Mer ja lännessä La Colle-sur-Loup.


title: Saint-Paul-de-Vence

text: Vanhankaupungin muurit rakennettiin alun perin 1400-luvun alussa, ja nykyiset muurit ovat 1500-luvun keskivaiheilta. Myös valtaosa rakennuksista on vanhoja, sillä kylä kuihtui keskiajan jälkeen pitkäksi aikaa. Saint-Paul-de-Vencen uusi nousu alkoi 1920-luvulla, kun monet kuvataiteilijat löysivät seudun. Taiteilijoiden silloinen tapaamispaikka on nykyisinkin toimiva hotelli ja ravintola Auberge de la Colombe d’Or, ”kultaisen kyyhkysen majatalo”. Sen seinillä on muun muassa Pablo Picasson ja kylän tunnetuimman asukkaan Marc Chagallin töitä. Chagall on myös haudattu tänne.


title: Saint-Paul-de-Vence

text: Saint-Paul-de-Vencen kylän lähellä sijaitsee modernin taiteen museo Fondation Maeght.


title: Paula Vesalan diskografia

text: Tämä on Paula Vesalan diskografia.


title: Paula Vesalan diskografia

text: Ohessa luettelo Paula Vesalan soolokappaleista sekä duetoista. Mukana ei ole PMMP-yhtyeen kappaleita, joista on , eikä Kerkko Koskinen Kollektiivin, jonka ensimmäisellä albumilla hän esiintyy, tai Hepa Halme Prospektin kappaleita, joilla hän laulaa. Lajiteltavassa taulukossa ei ole myöskään kappaleita, joilla Vesala esiintyy taustalaulajana.


title: Papuanlahti

text: Papuanlahti on noin 400 kilometriä leveä Korallimeren lahti, johon laskee pohjoisesta Papua-Uuden-Guinean suunnasta neljä merkittävää jokea Fly, Turama, Kikori ja Purari, jotka muodostavat suuren soisen suistoalueen. Lahden länsipäässä on Daru, joka on pinta-alaltaan suuren tasankomaakunnan Westernin pääkaupunki. Darun eteläpuolella on vaikeakulkuinen Torresinsalmi, joka erottaa Uuden-Guinean saaren Queenslandin kärjestä Australian manterella ja Isosta Valliriutasta. Lahden itäosassa on Papua-Uuden-Guinean pääkaupunki Port Moresby.


title: Lahden seudun liikenne

text: Lahden seudun joukkoliikenteen järjestämisestä on 1.7.2014 alkaen vastannut Lahden kaupunki, joka toimii joukkoliikenteessä seudullisena viranomaisena. LSL eli Lahden seudun liikenne on viranomaisen käyttämä markkinointinimi.


title: Lahden seudun liikenne

text: Liikennöinti on kilpailutettu ja linjojen ajamisesta vastaavat Koiviston Auto Oy, Lehtimäki Liikenne Oy, Järvisen Liikenne Oy, Bus Travel Oy Reissu Ruoti ja Samuli Haarasilta.


title: Lahden seudun liikenne

text: Lahden seudun liikenteen linjoilla käytetään tilaajaväritystä. Lahden Muotoiluinstituutin opiskelijat suunnittelivat kilpailussa Lahden linja-autoille uudet tunnusvärit. Kilpailun voitti Roosa Riskin ja Sanna Ritvasen suunnittelema työ 3 tarinaa kotiseudusta. Bussien pohjaväri on sininen ja maalaukset vaaleansinisiä.


title: Háleygjatal

text: Háleygjatal on runo, jonka laati 900-luvun lopulla norjalainen skaldirunoilija Eyvindr Skaldienturmelija (isl. Eyvindr Finnsson "skáldaspillir") jaarli Hákon Sigurðarsonin kunniaksi tämän voitettua taistelun niin kutsuttuja Jómin viikinkinkejä (isl. "Jómsvíkingar") vastaan. Runossa kuvataan norjalaisten Laden (isl. "Hlaðir") jaarlien sukupuu, jonka kerrotaan ulottuvan Óðinn-jumalaan saakka. Runolla on pyritty osoittamaan, että Hlaðirin dynastia oli arvoltaan tasavertainen verrattuna Haraldr Kaunotukan kuningassukuun. Eyvindr oli itse sukua Haraldr Kaunotukalle (isl. "hárfagri") äitinsä kautta, mutta "Háleygjatal" sijoittuu todennäköisesti aikaan, jolloin Eyvindr oli riitautunut Haraldr Kaunotukan pojanpojan, Haraldr Harmaaturkin (isl. "gráfeldr" Eiríksson) kanssa.


title: Háleygjatal

text: "Háleygjatalista" on säilynyt vain katkelmia. Esimerkiksi Snorri Sturluson siteeraa runosta säkeistöjä teoksensa Proosa-Edda runo-opillisessa osassa "Skáldskaparmál" ja kirjoittamassaan kuningassaagojen kokoelmassa "Heimskringla". Lisäksi runosta on säilynyt katkelmia kuningassaagojen kokoelmassa Fagrskinna sekä käsikirjoituksessa Flateyjarbók.


title: Háleygjatal

text: Aikana jolloin Eyvindr laati "Háleygjatalin" tunnettiin myös Ynglingien kuningassuvun sukupuuta kuvaava runo "Ynglingatal". Eyvindr on ammentanut vaikutteita sekä "Ynglingatalista" että vanhasta edda-runoudesta. "Ynglingatalin" tavoin "Háleygjatalissa" on ollut listattuna jaarli Hákonin 27 esi-isää ja se, miten nämä kuolivat. "Háleygjatalissa" on myös käytetty samaa runomittaa kuin "Ynglingatalissa". Tämä runomitta, "kviðuháttr", on edda-runoudelle tyypillisen "fornyrðislag"-runomitan muunnelma.


title: La Crosse (Kansas)

text: La Crosse on kaupunki Kansasin osavaltiossa, Yhdysvalloissa. Kaupungin väkiluku oli vuoden väestönlaskennassa 1 342. La Crosse on Rusihin piirkunnan hallintokeskus.


title: Daru (Papua-Uusi-Guinea)

text: Daru on samannimisellä saarella Fly-joen suistoalueen tuntumassa sijaitseva Papua-Uuden-Guinean kaupunki, jossa on 15 142 asukasta (2011). Daru on Westernin maakunnan pääkaupunki.


title: Alkoholilainsäädäntö maittain

text: Useimmissa maissa on säädetty laissa alkoholijuomien ostamisen alaikäraja. Monissa maissa ikäraja koskee ostamisen lisäksi myös alkoholin nauttimista, hallussapitoa ja välittämistä. Ikäraja on alhaisin Etiopiassa (15 vuotta) ja korkein tietyissä osissa Intiaa (25 vuotta). Yleisin ikäraja maailmalla on 18 vuotta, mutta Yhdysvalloissa ikäraja on 21 vuotta. Eräissä maissa on säädetty kaksi eri alkoholijuomien ikärajaa, kuten Suomessa, jossa mietojen juomien ikäraja on 18 ja väkevien 20 (tosin Suomessa saa ravintolassa anniskella laillisesti kaikkia alkoholijuomia 18-vuotiaalle). Joissakin maissa on edelleen voimassa kieltolaki, kuten eräissä muslimienemmistöisissä maissa ja tietyissä osissa Intiaa. Alkoholilainsäädännössä säädetään usein myös muustakin kuin ikärajoista, esimerkiksi alkoholijuomien mainonnasta, myyntiajoista ja maahantuonnista.


title: Temple Balls

text: Temple Balls on vuonna 2009 perustettu suomalainen hard rock -yhtye. Yhtyeen ensimmäinen albumi "Traded Dreams" julkaistiin vuonna 2017. Levyn ensimmäinen virallinen single ”Hell and Feelin’ Fine” julkaistiin 2016 ja se saikin mukavasti soittoa Radio Rockin taajuuksilla. Debyyttialbumi äänitettiin Karma Sounds Studiosilla Thaimaassa. Toisen albumin ensimmäinen single ”Leap of Faith” julkaistiin lokakuussa 2017. Yhtye on uransa aikana keikkaillut useissa eri maissa ja lämmitellyt Queenin ja Deep Purplen kaltaisia rockin jättiläisiä.


title: Western Province (Papua-Uusi-Guinea)

text: Western Province, epävirallisesti Fly River Provincial Government on Papua-Uuden-Guinean valtion läntisimmän ja laajimman maakunnan nimitys. Se rajoittuu lännessä Indonesian Papuan provinssiin. Harvaan asuttu Western on matalaa ja suoperäistä ja sen tärkein sisävesireitti on Fly-joki. Maakunnan pinta-ala on 98 189 km ja väkiluku vuoden 2011 tietojen mukaan noin 200 000 asukasta.


title: Nathalie Blomqvist

text: Nathalie Ida Helena Blomqvist (s. 20. huhtikuuta 2001 Pietarsaari) on suomalainen keskimatkojen juoksija. Hän edustaa IK Falkenia ja häntä valmentaa Caroline Smedberg.


title: Nathalie Blomqvist

text: Blomqvist saavutti hopeaa 1 500 metrin juoksussa Kalevan kisoissa Jyväskylässä 2018 ajalla 4.32,78. Viestijuoksun SM-kilpailuissa hän on saavuttanut 4 × 800 metrin viestijuoksussa kultaa vuonna 2017. Sisäratojen SM-kilpailuissa hän on saavuttanut pronssia 1 500 metrillä vuonna 2018.


title: Nathalie Blomqvist

text: Blomqvist sijoittui alle 18-vuotiaiden Euroopan-mestaruuskilpailuissa 2018 1 500 metrillä seitsemänneksi ajalla 4.25,20.


title: Nathalie Blomqvist

text: Blomqvistilla on hallussaan 17-vuotiaiden sisäratojen Suomen ennätys 800 metrillä ylipitkällä radalla ajalla 2.10,09.


title: Marvel Rising: Secret Warriors

text: Marvel Rising: Secret Warriors on vuonna 2018 julkaistu yhdysvaltalainen animaatioelokuva, joka perustuu useisiin Marvel Comicsin hahmoihin. Marvel Animationin tuottaman elokuvan päärooleissa ovat Hämähäkki-Gwen (myös nimellä Aavehämähäkki), Oravatyttö sekä Inferno. Äänensä hahmoille ovat antaneet muun muassa Dove Cameron, Chloe Bennet ja Tyler Posey.


title: Marvel Rising: Secret Warriors

text: Animaatioelokuvan sai esityksensä sekä Disney Channelilla että Disney XD:llä 30. syyskuuta 2018.


title: Marvel Rising: Secret Warriors

text: "Secret Warriors" on osa Marvelin uutta "Marvel Rising" -tuoteperhettä. Vastaavana tuottajana toimiva Sana Amanat on kertonut Marvel Comicsin huomanneen uusien supersankareiden herättäneen kiinnostusta fanien uudessa sukupolvessa ja tämä sarja edustaa Marvel Universea hyvin.


title: Marvel Rising: Secret Warriors

text: Marvel kertoi animaatioelokuvan tuottamisesta 7. joulukuuta 2017. Mairghread Scott valittiin käsikirjoittajaksi ja vastaaviksi tuottajiksi nimettiin Joe Quesada, Dan Buckley, Cort Lane ja Eric Radomski.


title: Saint-Jeannet

text: Saint-Jeannet on Ranskan kunta kaakkoisessa Alpes-Maritimes-departementissa Provence-Alpes-Côte d'Azurin hallintoalueella. Vuoristoinen kunta sijaitsee Ranskan Rivieran sisäosissa parikymmentä kilometriä Nizzasta luoteeseen ja muutama kilometri Vencesta koilliseen.


title: Saint-Jeannet

text: Yli 400 metrin korkeudessa sijaitsevan Saint-Jeannet’n kylän yläpuolelle kohoaa kaksi korkeaa kalliorinnettä, Baou de Saint-Jeannet ja Baou de Gaude. Kylä on saanut nimensä suojeluspyhimyksestään Johannes Kastajasta. Vuonna 2015 kunnassa oli 4 071 asukasta. Väkimäärä on nelinkertaistunut 1960-luvun alusta, jolloin asukkaita oli tuhatkunta.


title: Saint-Jeannet

text: Saint-Jeannet kuuluu 16 Nizzan lähellä sijaitsevan vuoristokylän matkailureittiin "Route des Villages Perchés". Reitin muut kylät ovat Aspremont, Carros, Castagniers, Coaraze, Colomars, Duranus, Èze, Falicon, La Gaude, Lantosque, Levens, La Roquette-sur-Var, Saint-Blaise, Tourrette-Levens ja Utelle.


title: Alliance (Ohio)

text: Alliance on kaupunki Ohion osavaltiossa, Yhdysvalloissa. Kaupungin väkiluku oli vuoden väestönlaskennassa 22 322. Pääosa Alliancesta kuuluu Starkin piirikuntaan, mutta pieni osa kaupungista on Mahoningin piirikunnassa.


title: Viherpuukäärme

text: Viherpuukäärme ("Dendrelaphis punctulatus") on tarhakäärmeiden heimoon kuuluva käärmelaji.


title: Viherpuukäärme

text: Viherpuukäärmellä on hoikka, virtaviivainen ruumis ja pitkä, hyvin ohut häntä. Sen pää on hieman ruumista leveämpi ja sillä on suuret, pyöreäpupilliset silmät. Se on täysikasvuisena tavallisesti noin 0,9–1,5 metriä pitkä, mutta suurimmat yksilöt voivat kasvaa kaksimetrisiksi. Viherpuukäärmeen väri vaihtelee sijainnista riippuen. Selkäpuoli on väriltään oliivinvihreän, kirkkaanvihreän, harmaan, ruskean, mustan, sinisen ja keltaisen välillä. Sillä on useimmiten keltainen tai kermanvärinen vatsapuoli ja kirkkaankeltainen kaula. Nahka on suomujen välissä vaaleansininen, ja se näkyy erityisesti käärmeen nieltyä suuren saaliin ja sen puolustautuessa.


title: Viherpuukäärme

text: Viherpuukäärmettä tavataan Australian pohjois- ja itäosien rannikolta ja sen lähialueilta. Se on yleisin maan harvoista tarhakäärmeistä. Uudesta-Guineasta ja sen läheisiltä saarilta tavattuja yksilöitä pidetään nykyään eri lajeihin kuuluvana. Viherpuukäärme elää sekä kuivissa että kosteissa elinympäristöissä, kuten avoimissa metsissä, sademetsissä, maaseudulla ja esikaupunkien puutarhoissa. Se viihtyy yhtä lailla ruohomailla kuin metsissä.


title: Viherpuukäärme

text: Viherpuukäärme on nopea kiipeilijä, joka viettää suurimman osan ajastaan puissa ja pensaissa. Se tarttuu kiinni oksista kiertämällä piiskamaisen häntänsä niiden ympärille. Viherpuukäärme on terävänäköinen ja pääasiassa aktiivinen päivällä. Se ottaa usein aurinkoa aamuisin ja pakenee häirittynä nopeasti suojaan. Viherpuukäärme viettää yönsä puunkoloissa, kallionhalkeamissa, kapeissa luolissa tai hylätyissä rakennuksissa. Talvella käärmeet kokoontuvat ryhmiin pysyäkseen lämpiminä.


title: Viherpuukäärme

text: Häirittynä viherpuukäärme voi päästää kloaakistaan epämiellyttävän hajun. Se saattaa myös nousta ylös ja pullistaa kurkkunsa ja ruumiinsa etuosan, jolloin sen suomujen välissä oleva vaaleansininen nahka näkyy. Saalistajan pelästyessä käärme pääsee luikertelemaan pakoon. Tarvittaessa käärme myös puree, vaikkei sillä olekaan myrkkyhampaita tai myrkkyä.


title: Viherpuukäärme

text: Viherpuukäärme etsii ravintonsa maasta ja matalasta aluskasvillisuudesta. Se on aktiivinen peto, joka tutkii päällään lehtiä ja löysää maaperää haistaakseen saaliinsa, jonka se nielee elävänä. Viherpuukäärmeen pääasiallista ravintoa ovat sammakot, mutta se syö myös gekkoja, skinkkejä ja muita liskoja. Lisäksi sen on joskus havaittu syövän matelijoiden munia, pieniä nisäkkäitä, rannalle ajautuneita nuijapäitä ja kalaa.


title: Viherpuukäärme

text: Viherpuukäärmeet parittelevat kesäkuukausina. Naaras munii kerralla 3–16 munaa, jotka kuoriutuvat usein helmi- tai maaliskuussa. Vastakuoriutuneet poikaset ovat kuonosta peräaukkoon mitattuina noin 24-senttisiä.


title: Julianne Mooren filmografia

text: Tämä on Julianne Mooren filmografia.


title: Hackensack (New Jersey)

text: Hackensack on kaupunki New Jerseyn osavaltiossa, Yhdysvalloissa. Kaupungin väkiluku oli vuoden väestönlaskennassa 43 010. Hackensack kuuluu Bergenin piirikuntaan ja se on piirikunnan hallintokeskus.


title: Winnaretta Singer

text: Winnaretta Eugénie Singer (vuodesta 1893 ruhtinatar de Polignac; 8. tammikuuta 1865 Yonkers, New York, Yhdysvallat – 26. marraskuuta 1943 Lontoo, Iso-Britannia) oli pääosan elämästään Ranskassa asunut yhdysvaltalais-ranskalainen miljoonaperijä, taiteilija ja taidemesenaatti, joka tuki taloudellisesti monia eurooppalaisia säveltäjiä ja taiteilijoita, erityisesti aikansa modernien taidesuuntausten edustajia. Hän perusti Fondation Singer-Polignac -taidesäätiön.


title: Winnaretta Singer

text: Winnaretta Singerin isä oli ompelukoneen kehittäjänä tunnettu amerikanjuutalainen keksijä Isaac Singer, joka loi miljoonaomaisuuden perustamallaan Singer-ompelukonetehtaalla. Hänen äitinsä oli ranskalainen Isabella Eugenie Boyer, jonka on huhuttu olleen Vapaudenpatsaan kasvojen mallina. Perhe asui vuodesta 1866 Pariisissa Ranskassa ja vuodesta 1870 Englannissa. Isaac Singerillä oli 16 avioliitosta syntynyttä ja 6 aviotonta lasta, joiden kesken hänen omaisuutensa jaettiin hänen kuoltuaan vuonna 1875, jolloin Winnaretta oli 10-vuotias. Perhe palasi Pariisiin vuonna 1878, jossa äiti Isabella nai luxemburgilaisen herttuan. Winnaretta sai oikeuden päättää perintöosuudestaan täytettyään 21 vuotta.


title: Winnaretta Singer

text: Singerillä oli kaksi lapsetonta avioliittoa, jotka oli tosin tarkoitettu vain julkisivuksi, sillä hän oli lesbo, mikä oli tuolloin yleisesti tiedossa seurapiireissä. Äiti valitsi hänen ensimmäisen puolisonsa, vanhaan aatelissukuun kuuluneen ruhtinas Louis de Scey-Montbéliardin. He menivät naimisiin vuonna 1887, mutta eivät tulleet lainkaan toimeen keskenään ja erosivat vuonna 1891. Liitto mitätöitiin virallisesti seuraavana vuonna. Vuonna 1893 Singer nai vielä mahtavampaan Polignacin ruhtinassukuun kuuluneen, itseään yli 30 vuotta vanhemman Edmond de Polignacin, joka oli myös säveltäjä ja kulissiavioliittoa kaivannut homoseksuaali. Tämä liitto oli huomattavasti ensimmäistä onnellisempi, koska puolisot jakoivat yhteisen kiinnostukseen taiteeseen ja musiikkiin, mutta ruhtinas Polignac kuoli jo vuonna 1901.


title: Winnaretta Singer

text: Singerin kiinnostus taiteeseen ja musiikkiin heräsi jo lapsuudenkodissa ja hän tutustui äitinsä pitämässä salongissa tunnettuihin säveltäjiin. Hän opiskeli Pariisissa taidemaalari Félix-Joseph Barriasin johdolla, mutta kiinnostui pian enemmän impressionistisesta suuntauksesta, joka oli vielä tuolloin taidepiirien epäsuosiossa. Singerin maalauksia oli esillä Pariisin salongissa useasti vuosina 1885–1890.


title: Winnaretta Singer

text: Singerin eli ruhtinatar Polignacin taloudellisesti tukemia säveltäjiä olivat muun muassa Gabriel Fauré, Emmanuel Chabrier, Erik Satie ja Igor Stravinsky. Singer piti vuodesta 1890 Pariisin avenue Henri-Martinin varrella suurta yksityistä salonkia, josta tuli tunnettu avantgarde-henkisten taiteilijoiden, kirjailijoiden, säveltäjien ja muusikoiden kohtaamispaikka. Siellä kantaesitettiin muun muassa Faurén "Clair de lune" sekä Manuel de Fallan kamariooppera "Mestari Pedron nukketeatteri". Muita vakiovieraita olivat kirjailijat Marcel Proust ja Oscar Wilde, runoilija Paul Valéry sekä säveltäjät Maurice Ravel ja Claude Debussy. Ravel omisti tunnetun sävellyksensä "Pavane pour une infante défunte" Singerille. Vuodesta 1908 Singerillä oli toinen kuuluisa salonki Lontoossa, jossa hän asui pitkiä aikoja.


title: Winnaretta Singer

text: Singer tuki suurilla summilla impressaario Sergei Djagilevin johtamaa Ballets russes -balettiseuruetta erityisesti vuoden 1908 esityskaudella, joka merkitsi useiden venäläisen baletin suurten nimien läpimurtoa Länsi-Euroopassa. Singerin rahoittamia tilaustöitä olivat muun muassa Stravinskyn oopperat "Renard", "Oedipus Rex" ja "Perséphone", Darius Milhaudin ooppera "Les Malheurs d’Orphée", Satien lauluteos "Socrate", Nicolas Nabokovin ooppera "Job", Kurt Weillin 2. sinfonia sekä Francis Poulencin konsertot pianolle ja uruille. Singer tuki myös taidemaalareita, kuten Jacques-Émile Blanchea, Josep Maria Sertiä ja Romaine Brooksia, ja esiintyviä muusikkoja kuten Clara Haskilia ja Renata Borgattia. Hän rahoitti musiikkipedagogi Nadia Boulangerin orkesterin perustamisen.


title: Winnaretta Singer

text: Singerin henkilökohtaiseen ystäväpiiriin kuuluivat myös muun muassa säveltäjä Ignacy Paderewski, taidemaalari John Singer Sargent (ei sukua) sekä kirjailijat Ezra Pound, Jean Cocteau ja Colette. Säveltäjä Faurén kanssa Singerillä oli vuosikymmeniä jatkunut hyvin tiivis ystävyys, joka Faurén puolelta saattoi olla myös romanttinen. Singerin naispuolisia rakastajattaria olivat ainakin edellämainitut Romaine Brooks ja Renata Borgatti sekä säveltäjä Ethel Smyth, kirjailija Violet Trefusis ja puutarha-arkkitehti Alvilde Lees-Milne. Singerin salongissa esiintyneellä tanssija Isadora Duncanilla oli sittemmin suhde hänen veljensä Paris Singerin kanssa.


title: Winnaretta Singer

text: Singerin lahjoitusvaroilla perustettiin vuonna 1911 Royal Society of Literaturen Polignac-palkinto ja vuonna 1928 Singer-Polignac-säätiö, jonka ensimmäiseksi puheenjohtajaksi tuli hänen vanha ystävänsä, entinen Ranskan presidentti Raymond Poincaré. Ensimmäisen maailmansodan aikana Singer teki lahjoituksia myös Ranskan armeijalle ja Marie Curien radium-tutkimukseen. Myöhemmin Singer lahjoitti Collège de Francelle rahaa tieteellisiin tutkimuksiin, arkeologisiin kaivauksiin ja historiallisten rakennusten restaurointiin, sekä Pelastusarmeijalle asunnottomien yömajoihin Pariisiin.


title: Winnaretta Singer

text: Toisen maailmansodan puhjetessa syksyllä 1939 Singer oli matkalla Englannissa ja päätti jättää palaamatta Ranskaan. Hän asui viimeiset vuotensa Lontoossa, jossa kuoli sydänkohtaukseen 78-vuotiaana marraskuussa 1943. Hänet haudattiin sukuhautaan Englannin Torquayssa.


title: Luontolive

text: Luontolive on selainpohjainen verkkopalvelu, joka sisältää lapsille suunnattuja mukaansatempaavia luontovideoita ja -tehtäviä, jotka tukevat laaja-alaista oppimista. Luontolive-yritys tuottaa myös livekuvaa luonnosta ja eläimistä sekä tarjoaa eläinten katselutoimintaa. Yrityksen on perustanut vuonna 2016 suomalainen luontokuvaaja sekä luontoyhteysohjaaja Markus Hanhela, joka jatkaa sukunsa perinteikästä ammattia. Isä Martti Hanhela aloitti ammattiluontokuvausuransa vuonna 1975.


title: Guinea (alue)

text: Guinea on perinteinen nimi Länsi-Afrikan alueelle, joka sijaitsee Guineanlahden rannikolla. Alue on kosteaa trooppista metsää tai savannia, joka jatkuu rannikolta aina Sahelin rajalle asti. Sana ”Guinea” tulee berberinkielisestä sanasta "aguinaw", joka tarkoittaa ”mustien miesten maata”. Ensimmäistä kertaa termiä käyttivät portugalilaiset, ja alueesta on käytetty myös nimiä Guinuia, Ginya, Gheneoa ja Ghinea.


title: Guinea (alue)

text: Guinea on vanhastaan jaettu kahteen pääosaan, jotka ovat:


title: Guinea (alue)

text: Valtiot on lueteltu sijaintinsa mukaisessa järjestyksessä Senegalista pohjoisessa Angolaan etelään. Valtiot Senegalista Nigeriaan sijaitsevat Ylä-Guineassa, loput Kamerunista Angolaan Ala-Guineassa.


title: Inga Dambe

text:
Inga Dambe ' (s. 15. elokuuta 1977 Riika) on latvialainen suunnistaja.
Tarton MM-kilpailuissa 2017 hän oli mukana viidenneksi sijoittuneessa viestijoukkueessa. Henkilökohtaisilla matkoilla hänen paras MM-kisasaavutuksensa on yhdeksäs sija keskimatkalla Lausannen MM-kilpailuissa 2012. EM-kilpailuissa hänen paras sijoituksensa on pitkän matkan kymmenes sija Falunin EM-kilpailuissa 2012. Dambe edustaa Paimion Rastia, jonka joukkueessa hän oli Venlojen viestin toinen vuonna 2012.


title: The Woman in the Fifth

text: The Woman in the Fifth (; ; ) on vuonna 2011 ensi-iltansa saanut Paweł Pawlikowskin käsikirjoittama ja ohjaama ranskalais-puolalais-brittiläinen psykologinen jännityselokuva, jonka pääosia näyttelevät Ethan Hawke ja Kristin Scott Thomas. Se perustuu yhdysvaltalaiskirjailija Douglas Kennedyn samannimiseen jännitysromaaniin vuodelta 2007.


title: The Woman in the Fifth

text: Eronnut yhdysvaltalaiskirjailija Tom Ricks (Ethan Hawke) muuttaa Pariisiin ollakseen lähempänä tytärtään Chloéta (Julie Papillon), joka on juuri muuttanut kaupunkiin äitinsä Nathalien (Delphine Chuillot) luokse. Epätoivoinen Tom yrittää saada entisen vaimonsa ja tyttärensä takaisin, mutta Nathalie ei halua tietää entisestä miehestään mitään ja hälyttää poliisit, jolloin Tom pakenee pois paikalta – ja tulee sittemmin ryöstetyksi. Hän päätyy rahattomana asumaan rähjäiseen hotelliin ja ajautuu yövartijaksi kyseenalaiseen työpaikkaan. Tom kutsutaan kirjallisuusiltaan, jossa hän tapaa elegantin ja salaperäisen lesken, menneisyytensä tiukasti salassa pitävän Margit Kadarin (Kristin Scott Thomas), joka asuu Pariisin 5. arrondissementissa. Heidän välilleen syttyy intohimoinen mutta Margitin erikoisten sääntöjen sanelema suhde, jonka myötä Tomin elämässä alkaa tapahtua äkillisesti yhä oudompia ja selittämättömiä asioita, ikään kuin jokin pimeä voima olisi ottanut ohjat käsiinsä.


title: The Woman in the Fifth

text: Ranskalainen tuotantoyhtiö Haut et Court osti Douglas Kennedyn vuonna 2007 ilmestyneen "The Woman in the Fifth" -jännitysromaanin elokuvaoikeudet, ja Haut et Courtin tuottajat Carole Scotta ja Caroline Benjo ehdottivat Paweł Pawlikowskille elokuvan ohjaamista syyskuussa 2008. Scotta kertoi, että he olivat Pawlikowskin edellisten ohjaustöiden, "Viimeisen rannan" ("Last Resort", 2000) ja "Rakkauteni kesän" ("My Summer of Love", 2004), suuria ihailijoita ja halunneet työskennellä Pawlikowskin kanssa niiden ilmestymisestä asti. He olivat ajatelleet "The Woman in the Fifthin" olevan sopiva hanke hänelle, mutta Pawlikowski oli itse aluksi epäröinyt ennen kuin lopulta suostui ohjaajaksi.


title: The Woman in the Fifth

text: Pawlikowski tapasi Ethan Hawken Lontoossa vuoden 2009 alussa ja ehdotti hänelle Tom Ricksin roolia, ja Hawke, Pawlikowskin töiden ihailija, suostui elokuvaan. Kristin Scott Thomas, jonka Pawlikowski tunsi jo entuudestaan, kiinnitettiin Margit Kadarin rooliin pian Hawken kiinnityksen jälkeen.


title: The Woman in the Fifth

text: "The Woman in the Fifthin" käsikirjoitus oli valmis joulukuuhun 2009 mennessä. Tuottajilla oli ainoastaan pari kuukautta aikaa saada rahoitus elokuvaan ennen kuvausten alkua keväällä 2010. Elokuva piti kuvata huhti-toukokuussa 2010 Hawken ja Scott Thomasin kiireisten aikataulujen vuoksi. Pariisissa kokonaan kuvatun elokuvan kuvaukset alkoivat 12. huhtikuuta ja päättyivät 4. kesäkuuta 2010.


title: The Woman in the Fifth

text: "The Woman in the Fifth" sai maailmanensi-iltansa Kanadassa Toronton elokuvajuhlilla 11. syyskuuta 2011. Elokuva julkaistiin Ranskassa 16. marraskuuta 2011, Britanniassa 17. helmikuuta 2012 ja Puolassa 28. syyskuuta 2012, ja sen teatterilevittäjinä olivat Haut et Court Ranskassa, Artificial Eye Britanniassa ja SPInka Puolassa. Elokuva sai Ranskassa 39 718, Britanniassa 26 470 ja Puolassa 4 935 katsojaa. Suomessa elokuva ei saanut teatterilevitystä, mutta SF Film julkaisi sen DVD:lle 14. syyskuuta 2012.


title: The Woman in the Fifth

text: Elokuva on saanut elokuvakriitikoilta lähinnä sekalaisen vastaanoton. Rotten Tomatoes -sivuston mukaan 63 prosenttia kriitikoista on antanut elokuvalle myönteisen arvosanan 5,8/10 keskiarvolla. Keskiarvo perustuu 54 arviointiin, joista 34 oli ”tuoreita” ja 20 ”mätiä”. 3 124 käyttäjästä 22 prosenttia on antanut elokuvalle myönteisen arvosanan 2,6/5 keskiarvolla. Metacritic-sivuston mukaan 18 arvostelun perusteella elokuva on saanut 57 pistettä sadasta mahdollisesta. Internet Movie Databasen 5 315 käyttäjää on antanut elokuvalle keskiarvon 5,3/10. Yhdysvaltalainen elokuvakriitikko Roger Ebert antoi elokuvalle 3,5/4 tähteä.


title: The Woman in the Fifth

text: "The Woman in the Fifth" kilpaili vuoden 2011 Chicagon elokuvajuhlien ja Rooman elokuvajuhlien pääsarjoissa parhaan elokuvan palkinnoista.


title: Nuori ja ihmeellinen T. S. Spivet

text: Nuori ja ihmeellinen T. S. Spivet ("The Young and Prodigious T.S. Spivet") on Jean-Pierre Jeunet’n ohjaama ranskalais-kanadalainen englanninkielinen elokuva vuodelta 2013. Jeunet myös käsikirjoitti elokuvan yhdessä Guillaume Laurantin kanssa Reif Larsenin lastenkirjan "The Selected Works of T. S. Spivet" (2010) pohjalta. Kolmiulotteisena kuvattu elokuva kertoo 10-vuotiaan lapsineron matkasta Montanan maaseudulta Washingtonin Smithsonian-instituuttiin hakemaan palkintoa keksimästään ikiliikkujasta, samalla kun tuntee syyllisyyttä veljensä kuoleman aiheuttaneesta ampumavahingosta.


title: Nuori ja ihmeellinen T. S. Spivet

text: Jeunet’n ensimmäinen englanninkielinen ohjaus sitten vuoden 1997 elokuvan "Alien – ylösnousemus" sai kriitikoilta hyvin varautuneen vastaanoton. "The Guardian" antoi elokuvalle yhden tähden viidestä ja kiteytti sen sekoitukseksi suklaata, sitruunamehua ja valkaisuainetta. Myös "IndieWiren" Oliver Lyttelton ihmetteli elokuvan toisiinsa yhteensopimattomia tyyli- ja sisältövalintoja. Hän näki hyvää lähinnä poikaa esittävän Kyle Catlettin ja hänen tieteestä innostunutta äitiään esittävän Helena Bonham Carterin roolitöissä, mutta piti kokonaisuutta onttona. Roger Ebert -muistosivuston Simon Abrams näki elokuvassa paljon hyvääkin ja antoi sille kaksi ja puoli tähteä neljästä.


title: Chibunna Ezeabasirim

text: Chibunna Godswill Ezeabasirim (s. 24. helmikuuta 2001 Helsinki) on suomalainen aitajuoksija. Hänen päämatkansa on 400 metrin aidat. Ezeabasirim edustaa Helsingin Kisa-Veikkoja ja häntä valmentavat Harri Laiho ja Vesa-Pekka Pihlavisto.


title: Chibunna Ezeabasirim

text: Ezeabasirim saavutti hopeaa 400 metrin aitajuoksussa Kalevan kisoissa Jyväskylässä 2018 ajalla 52,08. Aika on Ezeabasirimin ennätys ja uusi 17-vuotiaiden Suomen ennätys 91,40 cm:n aidoilla.


title: Chibunna Ezeabasirim

text: Ezeabasirim pääsi alle 18-vuotiaiden Euroopan-mestaruuskilpailuissa 2018 400 metrin aidoissa välieriin, joissa juoksi yhdeksänneksi.


Päiväntasaajan Guinean kansallinen yliopisto (, lyh. UNGE) on vuonna 1995 perustettu, Päiväntasaajan Guinean pääkaupunki Malabossa ja lisäksi Batassa toimiva julkinen yliopisto.


Espanjalaisen CSIC-tutkimuskeskuksen Webometrics-yliopistorankingissa Päiväntasaajan Guinean kansallinen yliopisto ylsi vasta maailmanlistan sijalle 24 314. Se oli ainoa Päiväntasaajan Guinean yliopisto tällä listalla. Käytännössä UNGEn ohella yliopisto-opetusta Päiväntasaajan Guineassa antaa Espanjan kansallinen etäopiskelu-yliopisto (Universidad Nacional de Educación a Distancia (UNED – Española)) ja Keski-Afrikan amerikkalainen yliopisto (Universidad Americana de África Central – AUCA).


title: Akseli Vuorisola

text: Akseli Vuorisola (10. kesäkuuta 1896 – 11. heinäkuuta 1967) oli amerikansuomalainen laulaja, sanoittaja, tanssija, tanssipedagogi ja näyttelijä.


title: Akseli Vuorisola

text: Vuorisola teki yhdessä hanuristi Willy Larsenin kanssa kuusi levytystä Columbia Records-levy-yhtiölle New Yorkissa vuosina 1928–1929. Yhden lauluista "Sorjosen ryyppyreissu" Vuorisola oli itse sanoittanut Rafael Ramstedtin alkuperäisen kappaleen "Oi sä sulo Helsinki" pohjalta. Suomeen palattuaan Vuorensola piti tanssikoulua Kitkat-talossa Esplanadipuistossa Helsingissä. Hän oli mukana myös kolmessa elokuvassa Maskotti (1943), Loviisa - Niskavuoren nuori emäntä (1946) ja Isän vanha ja uusi (1955) näyttelijänä tai tanssiohjaajana.


title: Akseli Vuorisola

text: Vuorisola oli naimisissa tanssija Helmi Vuorisolan o.s. Salmi kanssa.


title: Bretignolles-sur-Mer

text: Bretignolles-sur-Mer on kunta Vendéen departementissa Pays de la Loiren hallintoalueella läntisessä Ranskassa. Se sijaitsee Atlantin rannikolla.


title: Bretignolles-sur-Mer

text: Kunta on suosittu merenrantakohde, joka on etenkin surfaajien suosiossa. Kunnan nähtävyyksiä on Vendée Miniature, missä on kuvattuna todellinen paikallinen kylä 1:10 pienoismallina.


title: Lomén yliopisto

text: Päiväntasaajan Guinean kansallinen yliopisto (, lyh. UL) on vuonna 1970 perustettu, Togon pääkaupunki Loméssa toimiva julkinen ja maansa suurin yliopisto.


title: Lomén yliopisto

text: Espanjalaisen CSIC-tutkimuskeskuksen Webometrics-yliopistorankingissa Lomén yliopisto luokiteltiin maailmanlistan sijalle 4 314. Se oli maansa korkeimmalle sijoittunut yliopisto tällä listalla.


title: Kaarina Ruotsalainen

text: Hanna Kaarina Ruotsalainen (s. 25. heinäkuuta 1928 Sonkajärvi) on suomalainen Iisalmessa asuva kansakoulunopettaja ja lastenkirjailija.


title: Kaarina Ruotsalainen

text: Ruotsalaisen vanhemmat olivat kansakoulunopettaja Paavo Ruotsalainen ja Vilina Kainulainen. Hän valmistui opettajaksi Hämeenlinnan opettajaseminaarista 1954.


title: Wienin toinen välitystuomio

text: Wienin toinen välitystuomio oli Saksan ja Italian antama välitystuomio koskien Romanian ja Unkarin rajakiistoja. 30. elokuuta 1940 annettu ratkaisu liitti Unkariin Transsilvanian pohjoisosat. Välitystuomio tehtiin Wienin Belvedere-palatsissa 30. elokuuta 1940. Pohjois-Transilvania siirtyi Romanialta Unkarin hallintaan.


title: Wienin toinen välitystuomio

text: Unkarille tappioon päättyneen ensimmäisen maailmansodan jälkeen monikansallinen Unkarin kuningaskunta joutui luovuttamaan kesäkuussa 1920 solmitussa Trianonin rauhansopimuksessa useita alueitaan tällöin naapuriksi syntyneille kansallisvaltioille. Sen seurauksena Unkarin kuningaskunnan alue supistui vain kolmasosaan maailmansotaa edeltävästä valtiosta. Samalla miljoonia etnisiä unkarilaisia siirtyi Unkarin rajojen ulkopuolisien naapurivaltioiden kansalaisiksi. Unkarin historiallisia alueita siirtyi näin naapurivaltioiden osaksi.


title: Wienin toinen välitystuomio

text:
Unkarin maailmansotien välisen ajan kuningaskunnan julkista keskustelua leimasi "Trianon häpeärauha" ja sen seurauksista keskustelu.
Kuningatonta Unkarin kuningaskuntaa johti valtiohoitaja, amiraali Miklós Horthy, joka loi 1930-luvulla läheiset suhteet fascistiseen Italiaan ja sen johtajaan Benito Mussoliniin. Syyskuussa 1938 solmittu Münchenin sopimus johti Tšekkoslovakian sudeettialueen luovuttamiseen natsi-Saksalle. Edelleen sen seurauksena Unkari esitti omat vaatimuksensa Tšekkoslovakian alueeseen, joka johti marraskuussa 1938 natsi-Saksan ja fascistisen Italian johtamaan ensimmäiseen Wienin välitystuomioon. Sen mukaan Unkari sai takaisin Trianon rauhassa menettämänsä eteläisen Slovakian vahvasti unkarinkielisiä alueita. Maalis-huhtikuussa 1939 Unkari kävi rajasodan itsenäistyneen Slovakian kanssa. Unkari sai Saksalta luvan miehittää vielä sodan seurauksena Rutenian alueen.


title: Wienin toinen välitystuomio

text: Nämä Trianon rauhan korjaukset Unkarin kannalta eivät olleet riittäviä, sillä Romanialle Trianon rauhan tuloksena luovutettu Transilvanian alue oli Unkarin pääkohde korjattaessa Trianon rauhan seurauksia.